Йиғилишда фракция аъзолари дастлаб 2019 йил Давлат дастурига мувофиқ, Олий Мажлис Қонунчилик палатасининг бир гуруҳ депутатлари томонидан қонун ташаббуси асосида киритилган “Ўзбекистон Республикаси Сайлов кодексини тасдиқлаш тўғрисида”ги Ўзбекистон Республикаси қонуни лойиҳасини биринчи ўқишда кўриб чиқди.\nБугунги кунда Ўзбекистон Республикасининг сайлов қонунчилиги бўйича бешта қонун мавжуд бўлиб, бу ҳуқуқни қўллашда бир қатор мураккабликларни туғдиради. Бундан ташқари, сайлов жараёни, уни ўтказиш тартиб-тамойиллари ва қоидаларининг кўпчилиги қонун даражасида эмас, балки Марказий сайлов комиссиясининг низом ва йўриқномалари билан тартибга солинади.\nФракция аъзолари томонидан айтиб ўтилганидек, ушбу қонунларнинг айрим нормалари ҳозирги замон талабларига ва сайловларни демократик тарзда ўтказиш бўйича халқаро амалиётга тўла мос келмаслиги холатлари учрамоқда.\nАйниқса, жорий йилнинг декабрь ойида парламентга ва Халқ депутатлари маҳаллий Кенгашларига бўлиб ўтадиган сайлов жараёнларида ягона сайлов нормаларини ўзида мужассам этган қонун ҳужжатининг зарурлиги фракция аъзолари томонидан алоҳида эътироф этилди.\nКодекс лойиҳасида устувор вазифалар сифатида сайловчиларнинг ягона электрон рўйхатини шакллантириш, муддатидан олдин овоз бериш, сиёсий партиялар томонидан номзод кўрсатиш, сайловолди ташвиқот ишлари ва бошқа сайловга оид нормалар киритилмоқда.\nДепутатлар томонидан эътироф этилганидек, Кодекс лойиҳаси 20 дан ортиқ хорижий мамлакатнинг тажрибаси асосида, шунингдек, ушбу соҳадаги халқаро стандартларни ўрганиш натижасида тайёрлангани, албатта, унинг халқчиллигини таъминлашга хизмат қилади.\nШунингдек, лойиҳага сайлов шаффофлигини таъминлаш мақсадида бир қатор янги нормалар киритилмоқда. Хусусан, номзодлар ишончли вакилларининг Ўзбекистон Республикасидаги сафар харажатларининг сайловни ўтказиш учун ажратилган маблағлар ҳисобидан қопланиши, замон талабларидан келиб чиқиб, ахборот технологияларидан кенг фойдаланиш, сайловчиларнинг электрон рўйхати, сайлов участкасида овозларни санаш якуни бўйича баённомасининг нусхасини дарҳол жойлаштирш тартиби белгиланаётгани фракция аъзолари томонидан ижобий баҳоланди.\nШу билан бирга, лойиҳада демократия тамойилларидан келиб чиқиб, ижтимоий хавфи катта бўлмаган ва унча оғир бўлмаган жиноятларни содир этган шахсларнинг сайловда иштирок этишини чекловчи нормалар чиқариб ташланмоқда.\nФракция аъзолари томонидан Кодексда халқ депутатлари вилоят Кенгаши депутатлигига номзодларнинг ишончли вакиллари сонини 3 дан 5 кишигача кўпайтириш назарда тутилаётгани лойиҳа амалиёт билан уйғун равишда ишлаб чиқилганини англатади, дея баҳоланди.\nЛойиҳа жамоатчилик, экспертлар, илмий доиралар, амалиётчилар, мутахассислар ҳамда халқаро ташкилотлар экспертизасидан ўтказилган. Таъкидланганидек, ушбу экспертиза гуруҳларининг барчасида\n“Адолат” СДП фракцияси аъзолари, партия фаоллари ҳам иштирок этиб, муҳокамаларда лойиҳанинг тўғридан-тўғри ишлаши ва мукаммаллигини таъминлашга ўз ҳиссасини қўшган.\nФракция аъзолари томонидан ушбу Кодекснинг сайловларда демократик принципларни қўллашдаги аҳамияти ва зарурлиги алоҳида таъкидланиб, лойиҳа биринчи ўқишда қўллаб-қувватланди.\nШунингдек, йиғилишда Олий Мажлиснинг Инсон ҳуқуқлари бўйича вакили (Омбудсман)нинг 2018 йилдаги фаолиятига оид ҳисоботи ҳам кўриб чиқилди. Ҳисоботда таъкидланганидек, ўтган йилда Омбудсман фаолиятининг ташкилий-ҳуқуқий асослари кенгайтирилди. Хусусан, қийноққа солишнинг ва муомалада бўлиш ҳамда жазолашнинг бошқа шафқатсиз, гайриинсоний ёки қадр-қимматни таҳқирловчи турларининг олини олишда Омбудсманнинг ролини кучайтириш тўғрисида қонун қабул қилинди, йўналишлардан келиб чиққан ҳолда, унинг янги ташкилий тузилмаси тасдиқланди.\nҲисобот даврида Омбудсман томонидан фуқаролар мурожаатлари асосида уларнинг ҳуқуқ ва эркинликлари соҳасидаги қонун ҳужжатлари бузилиши, уларни бартараф этиш тўғрисида давлат органлари раҳбарларига тақдимномалар ва даъволар киритилган.\nШунингдек, ҳисобот даврида жазони ижро этиш муассасаларида сақланаётган шахслар ҳуқуқларини таъминлаш борасида Омбудсман томонидан 18 та жазони ижро этиш муассасасида ҳамда айрим ҳудудларида одам савдосига қарши курашиш соҳасидаги қонун ҳужжатлари ижроси устидан мониторинг ишлари ўтказилган.\nЙиғилиш якунида фракция томонидан Омбудсман фаолиятининг баъзи йўналишлари бўйича билдирилган таклиф ва тавсиялар қўллаб-қувватланди.\nЙиғилишда, шунингдек, суд-ҳуқуқ, ижтимоий-иқтисодий соҳалар бўйича бир қатор қонун лойиҳалари кўриб чиқилди ҳамда фракция аъзолари партиянинг позициясидан келиб чиқиб, ўз таклиф ва мулоҳазаларини билдиришди.\nКўришлар сони: 2851


Ўзбекистон Ёзувчилар уюшмаси » Юрт ғамхўри керак менга\nАсосий Мақолалар Юрт ғамхўри керак менга\n2018 йил 15-16 ноябрь куни Президентимизнинг Қорақалпоғистон Республикасига ташриф буюрган чоғида у ердаги аҳоли билан самимий суҳбатларини, оддий халқ вакилларининг давлатимиз раҳбарига изҳор этган дил сўзларини телеведение орқали кўрдик. Бутун мамлакатимиз бўйлаб, жумладан энг чекка ҳудудларда ҳам ижтимоий-иқтисодий ислоҳотларнинг тезкорлик билан амалга оширилаётгани, тараққиётимиздаги янги даврнинг улуғвор ва шиддатли ўзгаришлари кўз ўнгимизда яққол намоён бўлмоқда. Обод қишлоқ дастурининг самараларидан баҳраманд бўлаётган юртдошларимизнинг чексиз миннатдорлиги, бунёдкорлик ва ободонлаштириш ишларидан розилиги ва шукроналик туйғулари бугун ҳар биримизнинг юрагимизга ҳамоҳанг.\nПрезидентимизнинг Қорақалпоғистон аҳли билан самимий мулоқоти чоғида она диёримизнинг энг чекка чегара ҳудудида истиқомат қилаётган Қутли Қўшимбетова ўз дил сўзларини шундай изҳор этган эди:\n– Ассалому алайкум, Шавкат Миромонович, мен Қўнғирот тумани “Қорақалпоғистон” шаҳарча фуқаролар йиғини раиси Қошимбетова Қутли. Сизнинг Қорақалпоқ заминига қўйган ҳар бир қадамингиз қутлуғ қадам бўлиб келмоқда. Мен сўзимни, рухсат берсангиз, Сизнинг бир ибратли сўзингиз билан бошламоқчиман. Халқимиз рози бўлса, яратган ҳам биздан рози бўлади, деган сўзингизнинг далили сифатида Сиздан Қорақалпоқ эли, шу жумладан Қўнғирот тумани “Қорақалпоғистон” шаҳарчаси халқи мингдан минг рози.\nҲурматли Шавкат Миромонович, бир пайтлар қуш учса қаноти, одам юрса оёғи куйган чўлистонликнинг гуллаган бир овулга айланиши ҳеч кимнинг хаёлига ҳам келмаган. Сизнинг 2018 йил 29 мартдаги 3630 сонли Обод қишлоқ ҳақидаги қарорингизда ҳамда Обод қишлоқ дастурида кўрсатилгандек, энг чекка чегара ҳудудда жойлашган ривожланишдан ортда қолган овулларни ободонлаштиришни бошлаш керак деган сўзингиз бугун ўз исботини топди. Бизнинг шаҳарчамиз Қозоғистон Республикаси Манғистов вилояти билан чегарадош. Чегарадан кириб келган одам энг биринчи Ўзбекистоннинг давлат байроғи ва гербини кўради. Шундан сўнг “Қорақалпоғистон” шаҳарчасига киради. “Қорақалпоғистон” шаҳарчаси орқали бутун Ўзбекистоннинг ривожланган мамлакатлар қаторидаги давлат эканини таниб билади. Бизнинг шаҳарчамиз бугун эртаклар оламига кириб қолган сингари таниб бўлмас даражада яхши томонга ўзгарди. Агар мен шоир бўлсам, бу мўъжизани туганмас шеърий сатрлар билан таърифлар эдим. Бордию ёзувчи бўлсакм, бир неча жилддан иборат китоблар ёзган бўлар эдим. Бу ҳаяжон, бу қувончларни бизнинг “Қорақалпоғистон” шаҳарчаси халқининг ҳаяжони ва қувончи сифатида қабул этингиз. Шаҳарчамизни ободонлаштиришда Тошкент шаҳридан келган Сизнинг вакилларингиздан бошлаб Жуқориғи Кенгес раҳбарлари Республикамизнинг барча гўшаларидан юртдошларимиз, халқимиз иштирок этди. Шунингдек “Ўзбекнефтигаз”, “Ўзбектрансгаз”, “Ўзбекистон темир йўллари” АЖ катта ёрдам кўрсатди. Халқимиз номидан Сизга чексиз миннатдорлик билдирамиз.\nПрезидентимиз Шавкат Миромонович Қутли опага:\n– Мен Тошкентдан Ўзбекистон Ёзувчилар уюшмасидан шоирлар ва ёзувчиларни сизнинг ҳузурингизга юбораман, – дедилар.\nУшбу самимий суҳбат ўша пайтдаёқ бутун мамлакатимизга, халқ орасига кенг тарқалди. Қорақалпоғистонда амалга оширилган бунёдкорлик ишларининг хуш хабаридан халқимиз, айниқса, шоирлар ва ёзувчилар ниҳоятда севинишди. Айниқса, Қутли Қошимбетованинг шеъриятга, адабиётга қизиқиши бизга бошқача таъсир қилди. “Шоир бўлсам эди, ёзувчи бўлсам эди” деган тилаклари ижод аҳлига масъулият бағишлайди. Демак, адибларнинг янги давр, янги замон ҳақида бадиий асарлар битиши зарурлигини халқимиз қалбининг амри сифатида қабул этишимиз шарт.\nҲа, бу сўзлар юрагимизни тўлқинлантириб юборди. Таниб бўлмас даражада ўзгариб кетган “Қорақалпоғистон” шаҳарчасини кўриш ва Қутли Қошимбетова билан учрашиш учун Ўзбекистон Ёзувчилар уюшмаси раиси, Ўзбекистон халқ шоири Сирожиддин Саййид бошчилигида Қорақалпоғистонга отландик.\n– Мен Қутли опани яхши танийман, — дедим Сирожиддин акага. – Бундан беш-олти йил бурун айни ёз чилласида “Қорақалпоғистон” шаҳарчасига боргандик. Улар яшаётган жой, табиат мени қизиқтириб қўйган. Опа билан телефон орқали сўзлашиб турамиз.\nКошимбетова Қутли Абдуллаевна 1959 йилда туғилган. 2016 йилда “Шуҳрат” медали билан мукофотланган.\nЎшанда Мўйноқ ва бепоён Устюрт кенгликларига биринчи бор мустақиллик байрами арафасида ҳамюртларимиз билан маърифий учрашувлар ўтказиш учун ижодий сафарга боргандик. Ўзбекистон халқ артисти Мирза Азизов, Ўзбекистонда хизмат кўрсатган маданият ходими, таниқли шоир Бахтиёр Генжамурод, Ёш томошабинлар театри актёрлари эрта тонгда Қўнғирот шаҳридан “Газел” микроавтобусида “Қорақалпоғистон” қўрғони томон йўлга отландик. Ишлаб чиқарилганига анча бўлган, бироқ қирчанғи отдек бўлса ҳам олис йўлга бир амаллаб чидайдиган эскигина машина кафтдек текис ва бепоён дашт ўтасидаги биттагина асфальт йўлдан гўё чумолидек ўрмалайди. Ҳаво ниҳоятда иссиқ. Совуткичи йўқ машинанинг ойналарини ланг очиб қўйганмиз. Ташқаридан салқин шабада эмас, гармселнинг оташ нафаси уфуради. Ғамлаб олган сувларимиз ҳам қайнаб кетган. Тўққиз соатлар чамаси йўл юриб, қўрғонга етиб борганмиз. Дафъатан дарёдан қуруқликка чиқиб қолган балиқдек ҳис қилганмиз ўзимизни. Қорақалпоқ элининг кайвони оқсоқолларидан бири Шараф Уснатдиновнинг: “Билиб қўйинглар, сиз шундай жойга кетаяпсизки, у ерда яшашнинг ўзи қаҳрамонлик”, деган сўзлари эсимизга тушган. Явшанлар, янтоқлар, ҳазор исбандлар, саксовуллар ўсган ниҳоятда кенг дала ўртасида одамлар яшайдиган кўримсизгина қўрғонча. Йўл чеккасида танаси одамнинг бели баланлигидан тепаси кесилган дарахтлар. Ахир, чўл шароитида дарахтлар соя-салқин об-ҳавони яратади-ку. Ҳайрон қолганмиз, нега дарахтлар кесилган? Нега кесилганда ҳам тубидан кесилмаган, ўртан белидан кесилган? Ана шундай қўрғончага кириб бордик. Ёнига қуёш иссиғида куйиб, чуркаб кетган янтоқ ғарамлари уйилган, эшик-деразаларига иссиқдан ранги учиб кетган шолчалар урилган кулбалар, тупроғи тиззагача билқиллаб ётган йўл, сувоқлари кўчган балконли кўп қаватли уйлар… Ҳамма нарсанинг устига чанг ёғилган. Одамлар шу шароитга ноилождан мослашган. Фақатгина ўзини саҳронинг ҳақиқий хўжайинидек тутган туяларгина саксовул бурчиқлари ва янтоқларни бақувват тишлари билан киртиллатиб узиб олиб, қалин лабларини қимирлатганча бефарқ ва бепарво ковшанади. Ўшанда она туяни эмишни қўмсаб бўзлаган бўталоқнинг товушини илк бор эшитган эдим. Бу ҳолатни кўриб, менинг ҳам юрагим бўталоқдек бўзлаб юборган эди. Ўша одамни ўртаб юборадиган йуғон ва фарёдли товуш ҳали ҳамон қулоғим остида янграб туради… Шаҳарчадан ортга қайтаётганимизда тун чўккан, осмонда юлдузлар чарақлаётган эди. Бурунги карвончилардек Олтин қозиқ юлдузига қараб, йўл юрганмиз. Тонг отаётганда ҳориб-чарчаб Нукусга етиб келганмиз.\nМана, орадан олти йил ўтди. Қутли опа билан телефон орқали сўзлашдик. Қувончли хушхабар билан табикладик. Президентимизга нималар дея гапирганларини ўз оғзидан эшитишга ошиқдик.\nЁмғир ёға бошлади. “Қорақалпоғистон” шаҳарчасида яшаётган юртдошларимизга ҳадя этиш учун 400 донадан зиёд бадиий китобларни бир амаллаб юкхонага топширдик. Ўзбекистон ҳаво йўлларининг А-320 русумли улкан аэробусида кечки рейс билан Қорақалпоғистонга учдик. Нукус халқаро аэропортида Қорақалпоғистон Ёзувчилар уюшмаси раиси Кенгесбой Каримов пешвоз чиқди. Борадиган манзилимиз олис. Чамаси беш юз км.га яқин йўл босишимиз керак. Яна шунча масофа йўл босиб, орқага қайтишни ҳисобласак, бир кунда жами минг километр йўл юриш керак дегани…\nЭртасига тонг пайти ўзимизнинг автомобиль зоводимизда ишлаб чиқарилган янги “Каптива” машинаси гижинглаган тойчоқдек хизматимизга тайёр турди. Пўлат тулпорнинг жиловдори Азамат исмли ҳайдовчи йигит. Азамат ҳақиқатдан ҳам азамат йигит экан. Шофёрлар тилида “яма” деган чуқурлар билан тўлган юзлаб чақирим йўл босиш ҳазил эмас. Йўлнинг баъзи қисмларидан тошбақадек эҳтиёткорлик билан секин ўрмалаб ўтишга тўғри келди. Қўнғирот сода заводи, Сургил газ-кимё мажмуаси ҳудудларида йўл жуда текис ва равон. Бироқ у ерлардан ўтгач яна юзлаб чақирим масофада ўйдим-чуқур йўллар бошланади. Машина нотекисликда бешикдек тебранади, саҳро гўё чексиз денгизу машинамиз тўлқинлар аро чайқалиб сузаётган миттигина қайиқдек. Яхшиям машинамиз янги. Яхшиям йўл бор. Акс ҳолда бу кимсасиз чўлу биёбонда адашиб кетиш ҳеч гап эмас. Бу жойларни бекорга бир замонлар халқ “Борса келмас” деб атамаган. Мустақиллик шарофати билан, бунёдкор халқ иродасию қудрати билан ўз бағрида ер ости хазиналарини яшириб ётган чўлда улкан заводлар қурилди. Кончилар яшайдиган ҳудудларга сув чиқарилиб, дарахтлар экилди. Турар-жой уйлари барпо бўлди. Бироқ юзлаб чақирим олисликка чўзилган, осмоннинг чеккасидан ҳам нарёққа ўтиб кетган саҳронинг ҳаммасини обод қилиш чексиз денгизнинг устига қопқоқ ясаш билан баробар. Чўл ҳам денгиз. Фақат у қуруқ денгиз, қум тўлқинлари, тўзонлар, гармселлар тўфон уфурадиган денгиз. Унинг нарёғи Қозоғистон орқали Россияга, Аштархон, Оринбург тарафларга туташган. Этаклари шимол тарафга Каспий денгизи, Эдил, Ёйиқ дарёларига қадар ёйилган. Кенгесбой оға ўзининг эски ўланини хиргойи қилади:\nЭдил қайда, эл қайда?\nЖайиқ қайда, жой қайда?\nТиканаксиз жўл қайда?\nЁш шоир Жўрабек Жаҳон ёшулли шоирнинг оҳангдор ўланини дафтарига кўчириб олади. Ҳа, бу йўллар устидан қанчадан қанча йўловчилар баъзилари от-уловда, туяларда, баъзилари яёв ва ялангоёқ йўл юрган. Кўчлар кенг даштда кўчиб юраверган. Фотиҳлар от сурган. Кўчиб-қўниб юришда енгил ва қулай ўтовлар, қора уйлар кўч одамлари жонига ора кирган. Ёзда жазирама иссиқдан, қишда қирчиллама совуқдан сақлаган. Кенгесбой Каримов “Оғабий” номли роман-титралогиясида чўл табиатини юксак бадиий маҳорат билан тасвирлаган. Ҳаёт, халқ ҳаёти ифодаси асосий тимсол ҳисобланади романда. Биз эса XXI асрда Ўзбекистоннинг учқур “Каптива” машинасида йўл юриб бораётиб ҳам табиат инжиқликларидан, унинг ёввойи бегоналигидан озорланмоқдамиз. Аслида шу чўл табиати шу ҳолатида, иложи борича инсон қадами етмаган ҳолатида гўзал ва тароватли. Одамлар қадами етмаганида эди энг қадимги ҳайвонлар турларидан шамшир тишли йўлбарсларнинг тенгқури бўлган сайғоқлар бу қадар қирилиб кетмас эди. Ҳозирги кунда сайғоқларнинг тенгқурлари қиличдандон, шамшир тишли йўлбарслардан ному нишон қолмаган. Уларнинг суратларини мамонтларнинг сурати каби фақат китоблардагина кўришимиз мумкин. Сайғоқлар эса, бахтимизга ҳали ҳам яшамоқда.\nАйтишларича, энг ноёб ва гўзал жониворлар чўл оҳулари – сайғоқлар Устюрт кенгликларида қишлаб қолишар экан. Ўзбекистон халқ ёзувчиси, ижодий фаолиятининг асосий қисмини Устюртни ўрганишга бағишлаган ажойиб табиатшунос адиб Ўразбой Абдураҳмонов: “Сайғоқлар ноябрь ойининг охирларида Устюрга Россия, Қозоғистон томонлардан кўчиб келади. Улар шу ерда болалаб кўпайишади. Сўнг май ойининг 21-кунларида яна кўчиб кетишади. Дангалини айтганда, Устюрт – сайғоқларнинг туғуриқхонаси. Бугун сайғоқларнинг чўл тупроғида қолган излари ўрнида газ конларининг баланд-баланд миноралари қурилган. Сайғоқларни қирилиб кетишдан асраб қолиш керак!” – дейди.\nСомондай сарғайиб кетган ингичга қамишдек бошида пўпакли жиғаси тебраниб турган баландлиги одам белигача бўлган ғумайдек сийрак ўтлар орасига қараймиз, биронта сайғоқ кўриниб қолармикан, деб. Сайғоқ қаерда? “Каптива”нинг товушини эшитиб, улар аллақачон бу йўллар атрофидан жуфтакни ростлагандир-да.\nҚорақалпоқ халқининг аллома шоири Ажиниёз шу йўллардан Қозоғистон, Оринбург тарафларга сафар қилган экан. Кенгесбой оға биздек йўлдошлари олис йўлда зерикмасин деб Ажиниёз шоирнинг сатрларидан ёд ўқийди:\nДарбадар бўлиб кезибон бу алашда неча ой,\nТопмадим ҳеч бир хабар кимдан сўрасанг — “незнай”,\nҚолмади ҳеч бир алаш мен кезмаган магар адай,\nБу фалакнинг гардишидин бошима бордур оҳ-вой,\nОҳ дариғо, воҳ дариғо, минг сони армон чиқди жон.\nКездим ул нўғай, ўрисни ҳам Оринбор қалъасин,\nКеча-кундуз зор этиб, айлаб худога ноласин,\nҚўлима олиб варақни сиёҳдон ҳам хомасин,\nХат қилиб битдим қоғозга бу мухаммас номасин,\nЎша даврнинг қийинчиликлари, сарсон-саргардонликлар шоирнинг шеърларида ўз ифодасини топган. Қозоқ дўстларимиз ўзларини “Алаш”дан тўраган дейишади. “Адай” эса, қозоқ уруғларидан бирининг номи. Бу ерда шоир қозоқнинг мен кезмаган қишлоғи қолмади, ҳатто адайларнинг орасида ҳам бўлдим, демоқчи. Ажиниёз мусофирликда ўз она юртини “Элларим бордур” дея тараннум этган. Дарвоқе, “Қорақалпоғистон” шаҳарчасида қорақалпоқ, ўзбек ва бошқа миллат вакиллари билан бир қаторда қозоқ миллатининг “адай” уруғига мансуб одамлар ҳам яшайди. Адайлар ёвқур, бир сўзли, мард ва жасур қавм бўлишган экан. Дўстликда садоқатни, вафо ва фидойиликни хуш кўрадиган уруғ экан. “Билсанг, адайингман, Билмасанг, худойингман” — деган мақол бекорга айтилмаган. Бугун улар ҳам кўпмиллатли халқимиз билан биргаликда Ўзбекистон фуқароси сифатида Ватанимизнинг нурли келажаги учун хизмат қилмоқдалар.\nЙўл-йўлакай кузовларига туркча битиклар битилган узун-узун юк машиналари карвонлари, томига юк қўйгич панжара ўрнатиб олган, катта-катта қоплар, сўмкалар ортиб бораётган енгил автомобиллар дуч келади. Олис юртларга қатнайдиган тижоратчилар, савдогарларгина қатнар экан асосан бу йўлдан. Машиналар қатнови эҳтимол қиш фасли бошланиб қолгани учун унчалик гавжум эмас. Бироқ дунё тараққий этиб боргани сайин заводлар қуриш ривожланмоқда. Катта-катта цистерналар, улкан қозонлар қисмларини ортиб келаётган юк машиналарининг кетма-кет қатнови шундан далолат бериб турибди.\nҲамма ёқ чўл, чексиз чўл. Ёвшан, туяқорин, янтоқ, саксовул каби саҳро буталари гоҳо сийрак-сийрак, гоҳо қалин-қалин ўсган бутазорлар, бирон жойини бошқа жойидан умуман ажратиб бўлмайдиган теп-текис дала, дала, дала… Тайганинг кимсасиз ўрмонлари каби бу ерлар ҳам бир замонлар қанчадан қанча одамларни йўлдан адаштириб, сарсон-саргардон қилган бўлса, не ажаб… Йўл бўйидан қатор тизилган симёғочларгина, уларга уланган узун-узун симларгина шу олис томонларга қаергадир нур, энергия ва ҳаёт манбаини элтаётганини англатиб турибди… Бир хил манзара йўловчини ҳаддан ташқари зериктиради.\nЧўл ўртасида махсус коржомалар ва каска кийиб олган газчилар улкан газ қувурлари, газ тақсимлаш мосламалари теварагида куймаланишади. Газ қувурлари, комрессорлар бу жойлардан қанчалик катта миқдорда газ махсулоти ишлаб чиқарилаётгани ва белгиланган манзилларга етказиб берилаётганини англатади. Йўл бўйлаб чўлнинг бир жойида чуқур ўйилган жуда улкан ўра ичидан икки-уч қаватли уй баландлигида ловуллаб ёнаётган газ булоғини учратдик. Аланга олис-олислардан кўзга ташланиб туради. Бу ўт, бу олов булоғи элим дея, юртим дея ниҳоятда катта шашту шиддат билан ёниб яшаётган фидойи инсон юрагининг тимсолига ўхшайди. Шу юрт учун, шу халқ учун ҳар қанча хизмат қилсанг, ҳар қанча ёниб-куйсанг арзийди. Ана, она ер бағридан отилиб чиқаётган газ булоғи одамлар учун нақадар баланд, нақадар фавворадек кўкка интилиб ёнмоқда. Йўлдошларимиз билан Қорақалпоқ халқининг мумтоз шоири Бердақнинг эл-юрт бирла халқни тараннум этган шеърини эсладик:\nГуллар очилиб яйраган,\nБоғида булбул сайраган,\nҚуёшнинг нури яйраган\nЁруғ дунё керак менга.\nМард бўлиб белин бойлаган,\nҚўлига яроғ сайлаган,\nЮрт ғамхўри керак менга.\nЮрт ғамхўри бориш-келиш шунчалар олис бўлган чекка ҳудудларни обод қилмоқда. Аввал ривожланишдан орқада қолган овулларда шаҳарликлар ҳам ҳавас қиладиган даражада уйлар, соғликни сақлаш муассасалари, болалар боғчалари, санъат ва маданият саройлари қуриб бермоқда. Ахир, шунча йўлдан қурилиш материаллари билан техникани олиб келиш осон эмас. Бу йўлларда ҳеч қандай юксиз, ёлғиз ўзи йўл юрган одам ҳолдан тойиб қолади-ку!\nШундай фикрлар хаёлимиздан ўтади. Ёмғир забтига олмоқда. Чўл кемасидек чайқалиб бораётган “Каптива” ойналарига йўлдаги беҳисоб қўлмаклардан лойқа сувлар, балчиқ сачрайди. Ташқарига хавотирланиб боқамиз. Бир неча кун бурун ёққан қорлар буталарнинг тагида эримасдан турибди. Ҳаво совуқ. Сувлар музламоқда. Ишқилиб, кун ботмасдан манзилга етиб олайлик-да…\nБир оздан сўнг томи улкан соябон шаклида чиройли қилиб ёпилган бекатлар кўринди. Бири йўлнинг ўнг, иккинчиси чап томонида бир бирига рўпарама-рўпара ўрнатилган. Соябонларнинг тутқичлари ҳам қандай бўлса шундай ишланган, фақат бекат ҳажмида катталаштирилган. Олисдан жуда чиройли кўринар экан. Айниқса, ёмғирда келаётган йўловчиларга. Узоқда чегара пости. Бу Ватанимизнинг энг шимолий чегараси. Чегаранинг нарёғида қўшни давлатлар ҳудуди. Йўлдан чапга бурилдик. Пештоқига “Қорақалпоғистон” шаҳарчаси деб ёзилган аркдан кирдик. Янги асфальт йўл, ўртасида оппоқ чизиқлар, икки томонда йўлаклар, замонавий симёғочлар тепасига чироқлар ўрнатилган. Бу манзарага боқиб, кўзларимга ишонмай қолдим. Шаҳарча мутлақо ўзгариб кетган. Айниқса, янги қурилган уйлар, кўп қаватли турар жой биноларининг бир хилда чиройли таъмирлангани шаҳарчага ниҳоятда кўркам ҳусни жамол бахш этган. Йўл-йўлакай Қутли опа Қошимбетиовага телефон қилдик.\n– Опа, ассалому алайкум. Биз етиб келдик.\n– Хуш келибсиз! Маданият саройига томон юринг…\nТекис ва равон йўлдан тўғри юриб, кўчадаги одамлардан маданият саройини сўрадик.\n– Шу йўлнинг ўзи сизни ўша жойга олиб боради, – дейишди.\nКўркам шаҳарчага мос қилиб, янгидан қурилган маданият саройи эшигида бизга Гулмира, Сапура исмли қизлар пешвоз чиқишди. Ичкарига кирдик. Оёқ остига замонавий гилам-палослар тўшалган. Маданиятни тарғиб қилишга, маънавият тарқатишга мўлжалланган бино ҳавас қилса арзигудек безатилган. Гулмира Тангабоева шу маданият саройи қошида очилган дутор ва дўмбира бўйича тўгарак раҳбари экан.\n– 20 нафардан зиёд ўқувчилар дўмбира чалишни ўрганишмоқда. Бу ернинг аҳолиси асосан қозоқ миллатига мансуб бўлгани учун қозоқча дўмбира чалмоқдамиз. Қорақалпоқча, ўзбекча дуторларни ҳам ўрганмоқчимиз. Болалар гетара чалишни ҳам ўргатинг, дейишмоқда. Бу ерга Қўнғирот шаҳридан қатнаб ишлайман. Йўл узоқ бўлса ҳам Ватанимизнинг чегарасидаги ҳудудда меҳнат қилишдан фахрланаман. Мен ҳам ўзимни чегарадаги посбондек ҳис этаман. Чунки, ёшларнинг маънавий иммунетитни мустаҳкамлаш, уларни ёт ғоялардан ҳимоя қилиш, маданиятни ривожлантириш моҳиятан Ватанни қўриқлашдан кам эмас.\nҲа демай Қутли опанинг ўзи ҳам келиб қолди. Президентимизнинг эътибори ва ғамхўрлигидан ниҳоятда севинганини катта ҳаяжон билан изҳор этди.\nҚорақалпоғистон Республикаси шарафига “Қорақалпоғистон” деб аталган мўжазгина шаҳарчада 780 хонадонда 3216 нафар аҳоли яшайди. Обод қишлоқ дастури бўйича бу шаҳарчада 3 та болалар боғчаси (1таси хусусий), 2 та мактаб, 1 та шифохона, 1 та врачлик амбулаторияси қурилди. Темир йўл вокзали, деҳқон бозори, метеостанция тубдан таъмирланди. Бу ердаги эски клуб ўринида капитал таъмирлаш ишлари амалга оширилиб, Маданият саройи қурилди ва фойдаланишга топширилди. Намунали лойиҳа асосида ҳар бири 2 сотихдан иборат 24 та арзонлаштирилган уй-жой қурилди. Шаҳарча кўчалари асфальт қилинди, янги йўллар ёқасига йўлаклар солинди. Катта йўлнинг икки бўйига 2300 дона нина баргли дарахтлар ўтқазилди. Уларнинг орасига чўл иқлимига чидамли 742 дона гуллар экилди. Кўчаларнинг гирдига замонавий симёғочлар, тунда қандилдек ёниб турувчи чироқлар ўрнатилди. 2 км масофада ичимлик суви қувурлари алмаштирилди. Шаҳарчанинг турли жойларидаги 10 та артизан қудуқлари ва насослар қўйиб берилди. Хотин-қизлар учун 80 ўринли тикув цехи очилди. Кўп қаватли уйларда истиқомат қилувчи фуқаролар учун 3 жойдан молхоналар қуриб берилди. 25 та кўп қаватли уйлар таъмирланди. Шаҳарчанинг қиёфаси тубдан ўзгарди. Шунча катта меҳнат ниҳоятда қисқа вақтда – уч ярим ой давомида амалга оширилди. Кимлардир салқин дам олиш масканларида дарахтлар соясида ором олаётган ёзнинг чилласида одамлар бошидан иссиқ ўтиб, пешонасидан нўхатдек-нўхатдек тер тўкиб қурилишда ишлади. Халқ учун, Ватан учун, эл-юрт учун қилинган хизмат инсонга фахр бағишлайди. Бунёдкорларнинг меҳнати самарасидан бугун бу шаҳарчанинг аҳли баҳраманд бўлиб, роҳатини кўрмоқда. Шунинг учун улар давлатимиз раҳбаридан чексиз миннатдор.\n– Тошкентдан, Ўзбекистон Ёзувчилар уюшмасидан шоирларни юбораман, – деган эдилар деди Қутли опа. – Бошим осмонга етди. Президентимизга мингдан минг раҳмат!\nОпа ушбу самимий дил изҳорини қайта-қайта такрорлашдан чарчамас эди. Миннатдорликдан юзлари гул-гул ёнади.\nЯна бир сирни билиб қолдик. Айнан биз “Қорақалпоғистон” шаҳарчасига борган 21 ноябрь Қутли опа Қошимбетованинг туғилган куни экан. Нур устига нур бўлди. Байрам устига байрам бўлди.\nМаданият саройининг залига одам сиғмай кетди. Маҳалла фаоллари, ўқитувчилар, мураббийлар, ўқувчи ёшлар йиғилган. Айрим ўриндиқларга иккитадан бола ўтириб олган. Ҳамманинг кўзида шодлик ва қувонч учқунлари порлайди.\nҲамманинг оғзида бир гап: “Президентимиз бизнинг овулга шоирларни юборибдилар!”\nЎзбекистон Ёзувчилар уюшмаси раиси, Ўзбекистон халқ шоири Сирожиддин Саййид янги даврнинг янги нафаси, ижтимоий-иқтисодий соҳаларда Президентимиз раҳнамолигида амалга оширилаётган туб ислоҳотлар, шаҳару қишлоқларимизни, чекка овуллар ва маҳаллаларимизни ободонлаштириш, бунёдкорликнинг ривожланиши, жойларда давлатимиз раҳбарининг халқ билан самимий мулоқотлари ҳақида сўзлади. Ана шундай мулоқотлардан бирида Қутли опа Қошимбетованинг ўз маҳалладошлари номидан юрдошларимиз юрагидаги сўзларни чиройли қилиб айтгани бамисоли гўзал шеърдек, қизиқарли достондек барчамизга завқ бағишлаганини айтиб ўтди. Шунингдек, “Қорқалпоғистон” шаҳарчаси маданият саройи қошида Ўзбекистон Ёзувчилар уюшмасининг кутубхонаси очилишини эълон қилди ва хамир учидан патир сифатида 300дан зиёд бадиий китобларни совға қилди. Қутли опа Қошимбетовага эса Президентимиз қошида “Қорақалпоғистон” шаҳарчаси аҳли номидан Ватанимиз равнақи, юртимиз тараққиёти, умуминсоний ва миллий қадриятларнинг улуғланиши ҳамда шеъриятга, адабиётга боғлиқ самимий дил сўзларини чин дилдан изҳор этгани учун жаҳон адабиётининг етук намояндаси Ҳазрат Абдураҳмон Жомийнинг “Муҳаббат маҳзани” куллиёти билан қозоқ халқининг улуғ шоири Иброҳим Абай ҳазратларининг ўзбек тилида нашр этилган асарлар тўпламини туҳфа қилди. Президентимизнинг халқаро адабий алоқаларни ривожлантириш борасидаги қатор қарорлари ижросини таъминлаш учун нашр этилган ушбу муҳташам ва гўзал нашрларни кўрган қорақалпоғистонлик китобхонлар ўз миннатдорлиги ҳамда ҳаяжонларини узлуксиз қарсаклар билан билдирдилар.\nМаданият саройида китобхонликни тарғиб этишдан бошланган тадбир чинакам адабиёт ва шеърият, санъат ва маданият байрамига айланиб кетди. Шоирлар томонидан ўқилган шеърлар, изҳор этилган дил сўзлари адабиёт байрами иштирокчилари қалбига кучли завқ бағишлади.\nТадбир давомида Қорақалпоғистон ёш томошабинлар театри ижодкорлари драматург Жўра Маҳмудов қаламига мансуб “Содиқ дўстлар” номли спектаклни намойиш этишди. Болакайлар завқланиб томоша қилган ушбу асарда дўстига содиқ бўлган инсон Ватанига ҳам содиқ бўлади, халқига, эл-юртига ҳам вафодор бўлади, деган ғоявий-бадиий фикр илгари сурилган.\nҚутли опа Қошимбетова ҳамда унинг элдошлари билан хайрлашиб, “Каптива”нинг рўлини Нукусга қараб буриб ҳайдаганимизда кун булут бўлса ҳам қуёш ботаётганини ҳис этдик. Мана шу кунимиз хайрли ўтганидан ҳаммамиз ғоятда шод ва бахтиёр эдик. Президентимизнинг меҳрли назарлари тушган, бугун эртаклардагидек таниб бўлмас даражада ўзгариб кетган шаҳарча аҳлига шодлик, завқ ва ҳаяжон билан бирга китоблар улашдик. Она Ватанимизнинг энг чекка шимолий чегарасида Ўзбекистон Ёзувчилар уюшмасининг кутубхонасини ташкил этишни келишиб олдик. Хамир учидан патир дегандай ҳозирча мумтоз ва замонавий ёзувчиларнинг янги нашр этилган асарларини, жаҳон адабиётининг энг сара намуналарини, фаол адибларнинг публицистик китобларини топширдик. Бундан кейин шоирлар ва ёзувчиларнинг у ердан қадами узилмайди, борди-келди, ижодий сафарлар кўпаяди. У ерда яшаётган халқ ҳаёти тасвирланган асарлар яралади. Ватанимизнинг “Қорақалпоғистон” шаҳарчаси деб аталмиш чегара қўрғони қанчалик мустаҳкам бўлса, Ўзбекистон шунчалик гуллаб-яшнайверади.\nКун ботай-ботай деб турган маҳал уфқда туялар карвони кўринди. Ҳақиқий туялар, бир ўркачли, икки ўркачли она туялар, бўталоқлар… Энг улкан ва баҳайбат нортуя йигирмадан ортиқ туяларни олдига солиб бораяпти. Йўлда уларни асрайдиган, хавфсизлигини таъминлайдиган масъул ва жавобгар нор.\n– Ана, туялар, туялар! – дея ҳаяжонланиб қичқирардик.\nИчимиздан энг ёш шоир Жўрабек Жаҳон туяларни телефонига суратга тушириш тараддудига тушди. Мен эса, кўнглимдан кечган шеърий сатрларни тез-тез қоғозга тушира бошладим.\nХайр, “Қорақалпоғистон” шаҳарчаси. Хайр Қутли опа, ҳузурингизга ҳали яна янги китоблар, янги шеърлар, янги асарлар билан қайтиб келамиз.\nНукусдан отландик олис овулга,\nХайр деб шаҳарда очилган гулга,\nЧўлга чиқиб кетдик, бепоён чўлга,\n“Қорақалпоғистон” қўрғони қайда?\nХўжайлидан нари Қўнғирот, Устюрт,\nБошқа ер пастлик, бу баландлик – уст юрт.\nТуганмас бойликка кон экан Устюрт,\nҚайдадир нефт кони, газ кони қайда.\nОлис йўл бўйида қолди Шуманай,\nУ балки Шабон ой, балки Суман ой,\nШуманайим бугун гўзал Чаман ой,\nВатанимнинг бундай бўстони қайда.\nКарвондан қанча из қолдирган бу йўл,\nЯнги “Каптива”ни толдирган бу йўл,\nҲансиратиб нафас олдирган бу йўл,\nНеча юз йилларнинг карвони қайда!\nБу чўлда қуш учса қаноти куяр,\nУнда одам юрса оёғи куяр,\nБаҳорнинг кўкарган янтоғи куяр,\nЧўлнинг гули қайда, тикони қайда?\nУстюртнинг бир ёни “Борса келмас”дир,\nБир бор борган одам борса, келмасдир,\nЖуфт-жуфт келгай, ёлғиз эрса, келмасдир,\nЭртаклар, парилар макони қайда?\nМен ҳам бир бор бордим “Борса келмас”га,\nУ ерни кўрмаган юртни билмаскан,\nКончилар бекорга меҳнат қилмаскан,\nРизқ кони қайдадир, туз кони қайда?\nУстюрт кенглигининг ичинда Сургил,\nСургилда қурилган заводни кўргил,\nМамлакат бадавлат, даврингни сургил,\nБундай бунёдкорлик замони қайда?\nОлимлар хазина топганида шод\nЭл саҳрода шаҳар айлаган бунёд,\nУнга Элобод деб ном қўйган устод\nАбдулла Орифнинг достони қайда?\nЁзда чўл чанг бўлар, аёзда тойғоқ,\nБепоён Устюртда қишлайди сайғоқ,\nОна Ватан уйғоқ, табиат уйғоқ,\nЯратганнинг бундай жайрони қайда?\nАслида табиат меҳрибон она,\nУстюрт сайғоқларга туғуриқхона,\nКимсасиз ёввойи чўл қўриқхона,\nУстюрдай сайғоқлар ошёни қайда?\nШарқу Ғарбга кўприк бўлган йўллар кўп,\nЛек Ипак йўлига ошиқ диллар кўп,\nБундан ўтар эллар кўп,\nЎринбурги қайда? Қозони қайда?\nНукусдан беш юзлар чақирим йироқ,\nЙўл бўйида учрар на уй, на чироқ,\nБу овулга бориш осонмас бироқ,\nБунча бепоён ер майдони қайда?\nБоқса кўзи тиниб кетар одамнинг,\nЧопса ҳоли қолмас вақтнинг, дамнинг,\nБундай кенг диёри қайда оламнинг,\nДунёнинг бундай кенг осмони қайда?\nСуратлар http://www.adolatgzt.uz сайтидан олинди\nСайт бўлими: Мақолалар, Муносабат, Янгиликлар\n© 0230 Ўзбекистон Ёзувчилар уюшмаси


Исломдаги оқимлар қандай тарқалган?\nSunday, 06 April 2014 13:25\nИслом динида асосан икки йирик оқим: суннийлар ва шиалар бор. Қуйида ана шу мазҳаб ва оқимларнинг дунё бўйича тарқалишига оид маълумотларни келтирамиз:\nПайғамбаримиз Муҳаммад алайҳиссаломнинг йўлларида юрган, суннат аҳли бўлган кишилар "суннийлар" дейилади. Суннийлар мусулмонларнинг мутлоқ кўпчилигини ташкил этишади. Суннийлик йўналиши «Аҳли суннат вал жамоа» деб аталади ва у тўртта фиқҳий (ҳанафий, шофиъий, моликий, ҳанбалий) ҳамда иккита ақидавий (ашъария, мотуридия) мазҳаблардан иборат. Бугунги кунда дунёдаги мусулмонларнинг 92,5 фоизи суннийлар бґлиб, улар «Аµли суннат вал-жамоа»ни ташкил этишади. Улардан µанафийлар – 47 фоизни, шофиъийлар – 27, моликийлар – 17, µанбалийлар – 1,5 фоизни ташкил этади.\nҲанафийлар асосан Албания, Босна-Херсек, Туркия, Сурия, Ироқ, Афғонистон, Покистон, Ҳиндистон, Бангладеш, Туркманистон, Ўзбекистон, Тожикистон, Қирғизистон, Қозоғистон, Россия, Жибути, Эритрея ва бошқа мамлакатларда тарқаган.\nШофеъийлар Сурия, Ливан, Фаластин, Ўрдун, Саудия Арабистони, Бирлашган Араб Амирликлари, Яман, Миср, Сомали, Комор ороллари, Малдив ороллари, Ҳиндистон, Малайзия, Индонезия, Бруней ва бошқа ўлкаларда бор.\nМоликийлар Миср, Судан, Ливия, Тунис, Жазоир, Марокаш, Мавритания, Қувайт, Баҳрайн ва бошқа диёрларда яшашади.\nҲанбалийлар асосан Саудия Арабистони, Қатар ва бошқа жойларда тарқаган.\n"Шиа" луғатда «гуруҳ, тарафдорлар» деган маъноларни билдиради. Исломдаги суннийликдан кейин турадиган асосий йўналиш номи. Ҳозир жаҳондаги мусулмонларнинг қарийб 8 фоизи шиалардир. Шиалик милодий еттинчи аср ўрталарида халифа Али ибн Абу Толиб (каррамаллоҳу важҳаҳу) тарафдорларидан иборат сиёсий гуруҳ сифатида пайдо бўлган. Аср охирларига келиб, Ироқ ва Эронда кенг тарқалди ҳамда мустақил диний йўналишга айланди. Шиаликда ҳам турли оқим ва йўналишлар мавжуд.\nИмомийлар: булардан усулийлар Эрон ва Ироқда; ахборийлар Ҳиндистон, Ироқ, Баҳрайн, Эронда бор.\nШайхийлар ҳам иккига: кўҳна шайхийларга ва янги шайхийларга бўлинади ва улар Эрон, Ироқ, Баҳрайнда тарқаган.\nЗайдийлар: асл зайдийлар Яманда, нуктавийлар Эронда бор.\nИсмоилийлардан низорийлар Ҳиндистон, Покистон, Афғонистон, Эрон, Тожикистон ва бошқа ўлкаларда тарқаган. Бундан ташқари, мусталитлар, Ҳиндистон ва Покистондаги довудийлар, Ямандаги сулаймонийлар ҳам исмоилийлар тоифасига киради.\nДрузлар асосан Сурия ва Ливанда яшашади.\nНусайрийларга кирувчи қиблийялар Сурияда, шамолийялар Туркияда бор.\nАҳли ҳаққ тоифасига кирувчи алавийлар (қизилбошлар) Туркияда, шаббоқийлар Ироқда, курд-бачалар Эронда яшашади.\nАзалийлар Эронда мавжуд.\nБектошийлар Туркия, Албания ва бошқа жойларда тарқаган, улар тоифасига асл бектошийлар, дадалар, чалабийлар ҳам киради.\nMore in this category: « Қрим татарлари тарихидан Саратон касаллиги »


Замонавий миссионерлик » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » Замонавий миссионерлик\n2-03-2017, 08:57 Istamjon Khamrayev Мақолалар 2 183\nБиз бугун маънавий таҳдидлар кучайган асрда яшаяпмиз. Шундай маънавий таҳдидлардан бири бу – миссионерликдир.\nМиссионерлик, содда қилиб айтганда, бирор динга эътиқод қилувчи халқлар орасида бошқа бир динни тарғиб қилишдир.\nБугунги кунда миссионерлик фаолияти билан шуғулланувчи секта вакиллари соф диний ғояларни эмас, балки сиёсий мақсадларни кўзлаган ҳолда фаолият олиб боришмоқда. Дунё бўйлаб фаолиятини кенг ёйишга интилаётган миссионер ташкилотларнинг мақсадини икки гуруҳга – иқтисодий ва сиёсий гуруҳга бўлиш мумкин.\nИқтисодий мақсад – одамларнинг диндорлик туйғуларидан фойдаланган ҳолда уларни гўёки хайр-эҳсон қилишга даъват этиш ва шу орқали мўмай даромадга эришишда кузатилади. Бунга мисол қилиб миссионерлик секталаридан бирига аъзо бўлган йигитнинг онасига бу уйни сотиб пулини ўзи эътиқод қиладиган сектага ўтказишини айтади, онаси табийики, бунга қаршилик қилади. Шунда йигит ўз онасини уради. Эртаси куни она ишга борганда ундан кўзининг кўкаришига сабаб нималигини ҳамкасблари сўрашганида бехосдан йиқилиб тушдим деб жавоб беради.\nБунга ўхшаган мисолларни кўплаб келтиришимиз мумкин, лекин миссионерларнинг асосий мақсадларидан бири эргашувчилари ортидан бойлик орттириш эканлигини тушиниб етишимиздир.\nМиссионерликдан кўзланган иккинчи мақсад эса, бундан ҳам дахшатлироқ бўлиб, у сиёсий мақсадларга йўналтирилади. Бунда, ўз диний таълимотларини тарғиб қилиш йўли билан ўзларига хайрихоҳ бўлган гуруҳларни шакллантириш ва шу орқали муайян мамлакат ва ҳудудда ўз таъсирини ўрнатиш кўзланади. Буни улар олиб бораётган фаолият, тарғибот-ташвиқотларидан ҳам англаш қийин эмас. Жумладан, айрим секта аъзолари ташқаридан келаётган барча маълумотларни ёлғон ва зарарли, деб билишади. Шунингдек, баъзи миссионерлик ташкилотлари ўз аъзоларига оила қуришни ман этади, улар даромадларининг деярли барчасини ушбу жамоа раҳбариятига топшириш талабини қўяди.\nМиссионерлар ўз мақсадларига етиш учун бир нечта услубларни ишлаб чиққанлар.\nЖумладан: ёшларга чет тилларини, компьютерда ишлашни ўргатиш баҳонасида ўқув курслари очиш ва мазкур жойларда ўз динига тарғиб қилиш, хорижга ўқишга, ишга ёки чет эл фуқароси билан оила қуриш учун жўнатиш баҳонасидан фойдаланиш, ўсмирларни черков қошидаги ёзги оромгоҳларга жалб қилиш ва шу ерда таъсир ўтказиш;\n- нодавлат-нотижорат ташкилотлар сифатида инсонпарварлик ёрдами (пул, дори-дармон, кийим-бош, озиқ-овқат маҳсулотлари тарқатиш) кўрсатиш ниқоби остида миссионерлик ҳаракатларини олиб бориш, маҳаллий тилда ўз ғояларига тўлиб-тошган газета-журналларни нашр этиш ва аҳоли ичида тарқатиш;\n- бепул тиббий ёрдам марказларида беморлар ичида тарғибот ўтказиш йўли билан одамлар орасига киришга уринишади.\nАллоҳ таоло Қуръони каримнинг "Моида" сурасида "...Ана, энди бугун, динингизни камолига етказдим, неъматимни тамомила бердим ва сизлар учун Исломни дин бўлишига рози бўлдим..." дея Ислом дини арконларини мукаммал этганини, дунёдаги инсонлар учун айнан уни дин сифатида танлаганини баён этмоқда. Ана шу ояти каримага кўра, мўъмин-мусулмонлар учун исломий ақида энг муқаддас қадрият саналади. Шу боис аждодларимиз ана шу муқаддас диннинг таълимотини асрлар давомида маҳкам тутиб келганлар. Бу диёрдан етишиб чиққан алломалар динни соф ҳолда сақлаб қолиш учун умр бўйи фидоийлик кўрсатганлар. Бугунга келиб эса, баъзи ғаразли кучлар томонидан ота-боболаридан ислом динига нисбатан юксак ҳурмат ва эҳтиром билан қарашни ўзига мерос қилиб олган халқимизнинг ана шу муқаддас эътиқодига раҳна солишга ҳаракат қилинмоқда.\nХулоса қилиб айтишимиз мумкинки, миссионерлик - халқимизнинг диний ва миллий қадриятларига умуман зид бўлиб, охир оқибат халқимиз ичида диний ва миллий низолар келиб чиқишига қаратилган ҳаракатдир.\nАждодларимиз дунё тамаддунига тамал тошини қўйган халқнинг фарзандларимиз, бизнинг ўз динимиз ва миллий қадриятларимиз борки, биз ҳеч қандай ноанъанавий диний таълимот ва ақидаларга мухтож эмасмиз.\nХатирчи туман бош имом хатибискачать dle 11.0фильмы бесплатно\nМаънавиятимиз кушандаларидан сақланайлик\nЮртимиз мустақил бўлиб, кўп ютуқларни қўлга кирита бошлагач, хорижий ...\nВатанимиз мустақилликка эришганидан сўнг маънавиятни юксалтириш, диний ...


Москвада легитим ишлаётган муҳожирларнинг 45 фоизи ўзбекистонликлардир\n20 ноябр 2019, Тошкент вақти: 09:36\nҲорижда ишлаётган ўзбекистонлик муҳожирлардан бири.\nМосквада ўтган йили ишлаш учун рухсатнома олган муҳожирларнинг 45 фоизини Ўзбекистон ватандошлари ташкил этади.\nЎзбекистон меҳнат вазири Азиз Абдуҳакимовнинг Москвага 30 март куни қилган сафари доирасида ўтган учрашувда Москва миграция маркази бош директори Николай Федосеев мана шундай маълумот берди, деб хабар берди 2 апрель куни Sputnik нашри.\nЎзбекистон делегация сафар давомида мазкур марказда бўлиб, у ерда Ўзбекистон ватандошларига кўрсатилаётган хизматлар тури ва сифати билан танишди.\nХабарда айтилиишча, Ўзбекистон меҳнат вазирлиги Ўзбекистон аэропортлари, вокзаллари ва чегара-ўтказиш пунктларида Россияга келаётган муҳожирларга бу мамлакатдаги тартиб-қоидалар, ишлашга рухсат олиш жараёни тўғрисида ахборот бериш мажбуриятини ўз зиммасига олган.


hidoyat.uz – “Мовароуннаҳр” нашриётининг сайти - Чиниқишда ҳикмат кўп\nЧиниқишда ҳикмат кўп\nПайғамбаримиз (с.а.в.) болаларга от миниш, сувда сузиш, ўқ-ёй отиш каби фойдали машғулотларни ўргатишни буюрганлар. Дарҳақиқат, чиниқишда ҳикмат кўп. Бугун мамлакатимизда ёшлар спорт билан шуғулланишларига алоҳида эътибор қаратилаётир.\nЯқинда Имом Бухорий номидаги Тошкент ислом институтида Ўзбекистон мусулмонлари идораси тасарруфидаги таълим муассасалари талабаларининг “Баркамол авлод–2015” спорт мусобақалари бўлиб ўтди. Тадбирни Ўзбекистон мусулмонлари идораси раиси, муфтий Усмонхон Алимов очиб берди. Дин ишлари бўйича қўмита раиси Ортиқбек Юсупув қатнашчиларга омад тилади.\nСпорт ўйинларининг очилиш маросимига Хотира ва қадрлаш куни муносабати билан Иккинчи жаҳон уруши қатнашчилари, меҳнат фахрийлари, узоқ йиллар институтда ишлаб нафақага чиққан устозлар таклиф этилди. Тадбир давомида уларга эсдалик совғалари топширилди. Ўтганларни хотирлаб тиловат қилинди. Шундан кейин қатнашчиларга оқ фотиҳа берилди.\nШахмат бўйича мусобақа якунларига кўра, 1-ўринни Жунайдов Абдукарим (Мир Араб), 2-ўринни Ғиёсиддин Аҳроров (“Хожа Бухорий”), 3-ўринни Достон Ҳасанов (Кўкалдош) эгаллади. Аёл-қизлар бўйича 1-ўрин Ҳавасхон Акбарова (“Хадичаи Кубро”), 2-ўрин Ойшабону Иноятова (“Жўйбори Калон”), 3-ўрин Моҳинур Одиловага (Тошкент ислом институти) насиб этди.\nСтол тенниси бўйича 1-ўринни Ғуломжон Холбоев (Тошкент ислом институти), 2-ўринни Абдулазиз Умаров (“Мулла Қирғиз”), 3-ўринни Каёмарс Неъматов (“Хожа Бухорий”) эгаллади. Аёл-қизлар бўйича 1-ўрин Насиба Обидова (“Жўйбори Калон”), 2-ўрин Дилзода Шукруллахўжаева (“Хадичаи Кубро”), 3-ўринни Маҳфуза Сайфуддинова (Тошкент ислом институти)га насиб этди.\nТош кўтариш бўйича 1-ўринни Тулеубаев Раҳимжон (“Муҳаммад Беруний”), 2-ўринни Маҳмуджон Эшонов (Кўкалдош), 3-ўринни Шоҳрух Зулимов (“Саййид Муҳйиддин махдум”) эгаллади.\nҒолиблар қимматбаҳо совринлар ва эсдалик совғалари билан тақдирланди.\nтаълим ва кадрлар тайёрлаш\n588 марта ўқилган.


Ироқ ва Сурия: Ўтмиш, бугун ва келажакдаги (эҳтимолий) хариталари\nБағдоддаги масжидда икки сунний бир-бирини Рамазон ҳайити намозидан кейин қутламоқда. 2013 йил, 8 август.\nГлен Кейтс (Glen Kates)\nЎтган йилнинг сентябрида "The New York Times" газетаси шарҳловчиси Робин Райт (Robin Wright) ўз мақоласида Яқин Шарқ харитаси этник ва диний асосда чизилганда, сарҳдалар қаердан ўтиши мумкинлиги тўғрисида мулоҳазаларини тақдим қилди.\nТаҳлилчи, қаттиққўл диктаторлар остида бўлиб кетган минтақада ҳокимият децентрализацияси, минтақадаги этник ва диний гуруҳлар бирлашуви Усмонли Империяси қулаган пайтда Европа чизган сарҳадалардан фарқли бўлишидан баҳс қилади.\nИроқда кейинги пайтларда авж олаётган зўравонликлар таҳлилчи Райтнинг назариясига чизги бўлиши мумкин.\nИроқ ғарбида сунний исёнчиларнинг бош кўтараётгани ва айни жангари гуруҳларнинг Суриядаги фуқаролар урушида иштирок этаётганини кўриш мумкин. Улардан бири Ал-Қойдага алоқадор Ироқ ва Шом ислом давлати номли гуруҳдир. Лекин шунга қарамай маҳаллий сунний қавмларнинг кўпчилиги, ҳозирча, жангариларга қарши турган ҳукуматни қўллаб-қувватлмоқда.\nЭътиборингизга Ироқ ва Суриянинг учта харитаси: бугунги, Усмонли Империяси давридаги ва келгусидаги эҳтимолий харитасини ҳавола қиламиз.\n1900 йиллардаги Усмонли Империяси\n20-аср бошларида на Ироқ ва на Сурия давлати бўлган – Яқин Шарқнинг катта қисми 450 йиллик тарихга эга Усмонли Империяси таркибида бўлган. Бугунги Ироқ ва Суриянинг бир қисми бир нечта мустақил исломий давлат тузилмалари ҳисобланган.\nИроқ ва Сурия бугун\nБиринчи Жаҳон урушидаги мағлубият Усмонли Империясининг парчаланиши ва Яқин Шарқ харитасининг янгитдан шаклланишига олиб келди. Янги тузилган Миллатлар Лигаси Британия ва Францияга бу ҳудудларни бошқари ва мамлакатлар ўртасидаги сарҳадларни чизиш мандатини берди. 1940 йиллар охирга келиб, бу мамлакатлар мустақилликка эришди ва чегаралар яна бошқатдан тортилди. Янги мустақил давлатларда араб миллатчилиги ва марказлашган ҳокимиятга асосланган дунёвий ҳукуматлар иқтидорга келди.\nАсосан суннийлардан иборат Баас партияси 1960 йиллар охирларидан Саддам Ҳусайн 2003 йилда АҚШ истилоси натижасида ҳокимиятдан ағдарилгунига қадар Ироқ иқтидорида қолди. Сурияда эса шиаларга доир алавийлардан бўлган Ассад оиласи кейинги 40 йил давомида ҳокимият тепасида қолмоқда.\nИроқ ва Суриянинг келажакдаги эҳтимолий харитаси\nИроқ уруши ортидан мазҳаблараро зўравонлик ва Сурияда давом этаётган фуқаролар уруши натижасида этник ва диний гуруҳлар ўртасидаги тафовут аҳамияти яққол кўзга ташлана бошлади.\nИроқда кўпчиликни ташкил қиладиган шиаларнинг иқтидорга келиб, сунний озчиликнинг ҳкомиятдаги роли рамзий бўлиб қолди. Коррупция ва маҳаллийчилик мазҳаблараро бўлинишни янада кескинлаштирмоқда.\nБиз таклиф қилаётган эҳтимолий харита таҳлилчи Райтнигн назарияси – Columbia University ethnographic maps – ҳамда Озодлик радиоси экспетрларининг бугун юзага келган зўравонлик оқибатида Ироқ ва Сурия ўрнида тўртта янги давлат пайдо бўлиши мумкинлигига доир фаразларига асосланган.\n* Шиалар давлати. Ироқнинг жануби-шарқи, суннийлар яшайдиган кичик минтақаларни ҳисобга олинмаганда, Бағдоддан Эрон чегараларигача бўлган минтақалари шиаларга доирдир. Ғарбдаги суннийлар, минтақадаги энг кучли шиа давлати ҳисобланган Эроннинг Ироқда нуфузи ошиб бораётганидан норозилиги кучаймоқда.\n* Суннийлар давлати. Бағдоддан ғарбга чўзилган ва Суриянинг катта қисмини ўз ичига олган минтақалар суннийларнинг макони ҳисобланади. Сурияда курашаётган томонларнинг ҳеч бирининг қўли устун келмаяпти ва кўпчиликни суннийлар ташкил қиладиган ҳудудларда (мамлакатнинг бу минтақалари Ироқдаги суннийларга қўшилиши эҳтимоли инобатга олган ҳолда) бўлиниш юзага келиши реал бўлиши мумкин.\n* Курд давлати. Ироқнинг мухтор ва нисбатан тинч бўлган Курд минтақаси иқтисодий жиҳатдан ҳам Бағдоддан мустақил бўлишга уринмоқда ва Сурия шимоли-шарқидаги курдлар билан ҳамкорлик қилади.\n* Алавийлар давлати. Диний озчилик бўлишига қарамаслан, Алавийлар Суриянинг Ўрта Ер денгизи соҳилларига туташ минтақаларнинг катта қисмини ҳамон назорат қилади. Алавийларни насронийлар ҳам қўллаб-қувватлайди. Мухолифат вакиллари президент Башар ал-Ассад режимини мамлакат ғарбида келажакда Алавийлар давлатини қуриш мақсадида, бу минтақаданн суннийларни сиқиб чиқаришга уринаётганликда айблаган. Лекин Алавийларнинг ягона истеҳкоми мамлакатнинг шимоли-ғарбидаги ҳудудлардир, унинг маркази эса Латакия порт шаҳридир. Агар Ассад режими мудофаага ўтадиган бўлса, унинг ҳукумати, сўнгги чора сифатида, ана шу минтақага чекиниши мумкин.\n...Ёки ҳаммаси шундайлигича қолиши мумкин\nМазҳаблараро зўравонликларга қарамасдан, минтақа ва жаҳон давлатлари воқеалар ривожи бундай тус оладиган тақдирда Яқин Шарқда янги йирик бўҳронлар келиб чиқиши мумкин, деган хавотир боис Ироқ ва Сурияни бугунги сарҳадлари ичида сақлаб қолишга уриниши эҳтимолга яқин.\nЛекин бугун араб миллатчилигидан кўра, мазҳаблараро бўлиниш кучли бўлиб қолаётгани фактдир. Ироқдаги шиалар ўзларини Эрондаги мазҳабдошларидан кескин фарқ қилишларини тушунади. 1980 йилларда Эронга қарши урушда юз минглаб сунний ва шиа ироқлик бир жабҳада туриб, ҳалок бўлган.\nБундан ташқари Ироқ ҳукумати ҳам мамлакат ҳудудининг бирор қисмини осонликча бой бериши эҳтимолдан йироқдир. Шу сабабдан шиа ва сунний мазҳаблар етакчилари ўзаро ҳокимиятни бўлишишга доир битимга эришишлари мумкин.


Mening fikrim - 830-s-p/20\nМуаллиф:SULTONOV G‘AYRATBEK MARATJON O‘G‘LI\nТошкент вилояти Зангиота тумани Туркистон Қ.Ф.Й да 15 та маҳалла, 11 мингдан ортиқ ҳонадон, 52 мингдан зиёд аҳоли истиқомат қилади. 150 дан ортиқ тадбиркорлик субъектлари, 9 та умумтаълим мактаби, 2 та коллеж, 10 га яқин йўловчи ташиш транспорти мавжуд. Темир йўли орқали соатига мингдан ортиқ автомобиллар ҳаракати кузатилади. 2018 йил ҳолатига кўра, ҳар 24 соат давомида поезд йўли шлагбауми 77 маротаба ёпилган. Бу ҳар 18 дақиқада йўл ёпилади дегани. Йўл ёпилган вақтда ўт олиб турган автомобиллардан чиқаётган заҳарли газлар атроф муҳитни жиддий зарарлаши ҳеч кимга сир эмас. Йўлнинг ёпилиши 5-10 дақиқагача боради. Қанча одамларнинг вақти беҳудага шу йўл очилишини кутиб ўтади. Қолаверса, бизнинг ҳудудда шифохоналар йўқлиги сабабли тиббий текширувдан ўтиш учун туманимиз марказида жойлашган Зангиота шошилинч тиббий ёрдам марказига шу йўл орқали борилади. Тез тиббий ёрдам автомашиналари темир йўли очилишини кутиб турганини кўп маротаба кузатганмиз. Маҳалламиз Тошкент шаҳрига ёндош бўлганлиги сабабли, туман аҳолисининг аксарияти ўқиш, иш ва бошқа масалалар ҳамда кундалик эҳтиёжи учун шаҳарга қатнайди.\nЮқоридагиларни инобатга олган ҳолда, халқ учун қулайликлар яратиш мақсадида Тошкент вилояти Зангиота тумани Назарбек шаҳарчаси ҳудудидаги 4Р253 автомобиль йўли темир йўл билан кесишган жой устидан кўприк қуришни таклиф қиламиз.\nABDULLAYEV JAVOXIR DJOXONGIROVICH\nÒrtola qanaqqib ovo beradi qilomayamman.\n28 Март 2021, 10:50\nAllox ishimizni xayrli qilsin. Namuncha 5000 yiĝish bumasa, sal kamiro qilishsa bumaydimi.\n28 Март 2021, 10:49\nNIZAMOV DILSHOD BAXTIYAROVICH\nБарака топинглар яхши таклиф булипти! Жуда катта муаммо бу темир йул\n1 Февраль 2021, 18:23\nGADOYEV ZAVQIDDIN IBODOVICH\nЯхши фикр. Лекин бу масала кўтарилганига 50 йиллар бўлган, раҳбарлар эътибор берармикан\n14 Декабрь 2020, 19:10\nIKROMOV AKMALJON G‘OFURJONOVICH\nNecha yillik muammoku\n28 Ноябрь 2020, 09:13


Ижтимоий тармоқларда Жиззах вилояти Мирзачўл тумани Гагарин шаҳарчасидаги Халқлар дўстлиги кўчасининг икки томонига экилган 75 туп дарахтлар атрофи тротуар қуриш ишлари давомида бетонлаб ташланганлиги ҳақида маълумот ва фотосуратлар тарқалди.\nЖиззах вилояти экология бошқармаси томонидан мазкур ҳолат ўрганилганда, ҳақиқатдан ҳам ушбу ҳолат тасдиқланди. Мирзачўл тумани Гагарин шаҳарчаси "Дўстлик" МФЙ Халқлар Дўстлиги кўчасининг икки томонига экилган 75 туп дарахт атрофи "Файз-Барака" МЧЖ томонидан йўлак қуриш ишлари давомида бетонлаб юборилган. Ўрганиш давомида 38 туп арча, 7 туп ясень, 1 туп тут, 1 туп акация, 1 туп гилос, 4 туп қайрағоч, 7 туп эльдор қарағайи, 12 туп айлант дарахтининг тагидаги бетонлар бузиб олиниб, дарахтлар парвариш қилинди.\nМЧЖнинг ушбу ишга йўл қўйган ходимларига нисбатан тегишли ҳужжатлар расмийлаштирилиб, жарима белгиланди.\nМазкур ҳолатнинг юзага келиши мамлакатимизда «Яшил макон» умуммиллий лойиҳаси амалга оширилаётган, ҳар бир дарахтга, бир туп бўлса-да кўчат экишга алоҳида эътибор қилинаётган бир вақтда қатор саволларни туғдирмоқда.\nБиринчидан, катта йўлнинг ёқасида йўлак қуриш бир-икки кунда битказиб юбориладиган кичкина иш эмас. Бунинг учун аввало лойиҳа-қурилиш ишлари ҳар томонлама пухта режалаштирилган ҳолда амалга оширилиши зарур. Бу жараёнда эса ҳар бир туп дарахт ҳисобга олиниши шарт.\nШундай экан, лойиҳалаш ва қурилиш жараёнида мутасаддилар қаерга қарашган? Қурилиш жараёнини туман ҳокимининг қурилиш бўйича ўринбосари, туман архитектори назорат қилиши керак эмасми? Ободонлаштириш бўлими, экология инспекцияси қаерга қаради?\nУмуман, бу мутасаддиларнинг шу ерда саломатлик йўлаги қурилаётганию, бу ерда баравж ўсиб турган дарахтлар ости битонлаб ташланаётганидан хабари бўлганмикан ўзи? Бундай нохуш ҳолатларнинг олдини олиш, тумандаги ҳар бир туп дарахтни ҳимоялаш уларнинг биринчи галдаги вазифаси бўлиши керак эмасми?\nЎзбекистон экологик партияси дарахтларга нисбатан бундай шафқатсиз муносабатни кескин қоралайди. Бугун мамлакатимизда халқимиз ўртасида соғлом турмуш тарзини кенг тарғиб этиш мақсадида қурилаётган пиёдалар учун қулай бўлган саломатлик йўлаклари яшил масканлар, жумладан ён-атрофдаги дарахтлар билан ҳамоҳанглигини унутмаслигимиз зарур.\nПрезидентимиз ташаббуси билан айни вақтда мамлакатимиз бўйлаб дарахт экиш бўйича ўтказилаётган «долзарб қирқ кунлик» ҳам ҳар бир туп дарахт кўчатига алоҳида эътибор ва парвариш шарт эканини кўрсатиб турибди. Бунинг учун масъулиятни ҳар бир мутасадди ўз зиммасига олишига тўғри келади.\nМаълум қилинганидек, дарахтлар атрофидаги бетон қўпорилиб йўл қўйилган хато тўғриланган. Бироқ берилган суратлардан кўриниб турибдики, ҳолат тўлиқ бартараф этилмаган, дарахтлар атрофи номигагина бетондан тозаланган, уларни парваришлаш учун етарлича шароит яратилмаган. Қолаверса, етказилган зарар ҳамда жарима миқдори жамоатчиликка маълум қилиниши керак эмасми? Бу ҳам ободонлаштириш бўлими ва бошқа мутасаддиларнинг масалага «хўжакўрсин» кайфиятда ёндашаётганини кўрсатиб турибди.\nҚурилишни амалга оширганларни жаримага тортиш билангина бундай ҳолатларга бутунлай барҳам бериш мушкул. Дарахтларга бундай муносабат учун тегишли ташкилот раҳбарлари, ҳар бир мутасаддининг ҳам масъулиятини кўриб чиқиш керак. Токи ҳар бир туп дарахт атроф табиий муҳитнинг бир бўлаги сифатида доим ҳимоя ва парваришда бўлиши кафолатлансин.


Ҳуқуқ ҳимоячилари: ИИМ бошчиси педофилияда гумонланган шахс исмини ошкор этиб конституцияни бузди | ҚИРҒИЗИСТОН ЯНГИЛИКЛАРИ\nҲуқуқ ҳимоячилари: ИИМ бошчиси педофилияда гумонланган шахс исмини ошкор этиб конституцияни бузди\n«Институт Медиа Полиси» ижтимоий жамғармаси Ички ишлар министри Абдилда Суранчиев педефолияда гумонланаётган «Озодлик» мухбири исмини ошкор қилиб, қонунни бузганини билдирди. ИИМ бу маълумотни рад этди.\nҲуқуқ ҳимоячиларига кўра, Суранчиев Жўғўрқу Кенеш йиғинида педофилияда айбланаётган РСЕ/РС — «Озодлик» радиоси мухбири номини ошкор қилган ва бу билан конституцияни бузган.\n«Балки айбсиз бўлган кимсанинг исмини ошкор қилишлик унга жисмоний ва маънавий зарарларни етказибгина қолмай, ҳақиқий жиноятчининг жазодан қутилиб қолишига ва ўз жиноятини давом эттиришига олиб келиши мумкин», — деб ёзилади жамғарма тарқатган баёнотда.\nҲуқуқ ҳимоячилари ҳар бир инсон айби маҳкама тарафидан тасдиқланмагунча, унинг беайб экани ҳақида айтилувчи қонунга таянмоқдалар.\nИИМ матбуот хизмати ходими Эрнис Осмонбаев Kloop.kg билан суҳбатда жамғарма билдирувларини рад этди.\n«Агар у исмини ошкор қилганида барча журналистлар аллақачон уни кимлигини ёзиб чиққан бўларди. Биздаги маълумотларга кўра, бундай бўлмаган. Улар қаердан исм зикр қилинганини эшитгани менга қоронғу», — деди у.\n«Озодлик» радиосининг ўзбек хизмати журналисти 26 май куни Ички ишлар министрлигининг Биринчи май туман бўлими ходимлари тарафидан қўлга олинган эди. Сўроқдан сўнг эса журналист қўйиб юборилган.\nТергов талқинига кўра, у вояга етмаган болани икки йил давомида мунтазам равишда «зўрлаб келган».\nЖурналистга қарши жиноят кодексининг «Жинсий муносабатларга мажбур қилиш» ва «Вояга етмаган кимса билан жинсий алоқада бўлиш ёки жинсий характердаги ўзга ҳаракатлар» биндлари бўйича жиноий иш қўзғатилди.\nМазкур жиноятларда айбланган шахс беш йилгача қамоқ жазоси билан жазоланиши мумкин.\n«Московский комсомолец» газетаси бош муҳаррири Улугбек Бабакулов журналист билан можаро «буюртма» бўлиши мумкинлигини назардан соқит қилмайди.\n«Бу ўзбек махсус хизматларининг буюрмасига кўра ёки маълум бир миллатга қарши бошқа миллат вакилларини қаршилаш учун қилинган ҳийла бўлиши мумкин», — деб ёзади у ўзининг «Фейсбук» ижтимоий тармоғидаги саҳифасида.\nАввалги мақолаМХДҚ: СЭЗ «Бишкек» ширкати 53 млн сом солиқ тўламаган\nНавбатдаги мақолаСайт ясовчи мутахассислар: Олий суд портали нархи 100 минг сом турмайди


Доналд Трамп COVID-19 чекловларига қарши\n28 Iyul 09:15 COVID-19\nCOVID-19 КАРАНТИН КОРОНАВИРУС ПРЕЗИДЕНТ ТРАМП ЧЕКЛОВ\nДоналд Трампнинг айтишича, Қўшма Штатлардаги амалдаги ҳукумат олимларга ишонмайди, чунки улар карантин чекловларини бунга эҳтиёж қолмаганда киритадилар.\nАҚШнинг собиқ президенти Доналд Трамп болаларга ҳам нисбатан қўлланиладиган қатъий чекловларга қарши чиқди. Бу унинг сешанба куни эълон қилинган баёнотида айтилган.\n«Джо Байден (АҚШнинг амалдаги президенти) ва унинг маъмурияти ўтган йилдан бери ҳеч қандай сабоқ олмаган. Жасур америкаликлар [вирус тарқалиши] билан яшашни ва курашишни хавфсиз ва масъулиятли тарзда ўргандилар», деди Трамп.\n«Биз тескари ёъналишда ҳаракат қилмаймиз. Биз болаларимизга ниқоб киймаймиз», деди у АҚШ аҳолисини «таслим бўлмасликка» чақирди. Шу билан бирга, у ҳозирги Америка раҳбарияти олимларга ишонмаслигини таъкидлади.\nСешанба куни эрталаб АҚШнинг Касалликларни назорат қилиш ва олдини олиш федерал маркази (СDC) раҳбари Рочелле Валенский мамлакат ҳукумати ковидга қарши эмланганлар учун ниқоб кийиш бўйича кўрсатмаларни кучайтирганини айтди. Хусусан, CDC, тўлиқ вакциналанган одамларга ҳам, делта вариантининг юқишини олдини олиш ва бошқаларни ҳимоя қилиш учун жамоат жойларида ёпиқ маскаларни кийишни тавсия қилди. Тавсиялар ўқитувчиларга, бошқа мактаб ходимларига ва ўқувчиларга, улар эмланганидан қатъи назар, тегишли.\nCOVID-19 дан кейинги асоратлар хавфи 6 ой давом этади\nЎзбекистонда COVID-19: 20 декабр статистикаси


Боғчалардаги болалар таъминотига ҳақ тўлаш қоидалари ўзгартирилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Боғчалардаги болалар таъминотига ҳақ тўлаш қоидалари ўзгартирилди\t11:39, 23 сентябрь\tХалқ таълими ва Молия вазирликларининг қўшма қарори билан янги “Мактабгача таълим муассасалари ва мактаб-интернатлардаги болалар таъминотига ҳақ тўлаш тартиби тўғрисида”ги Низом тасдиқланди. Шу муносабат билан илгари амалда бўлган 2008 йил 13 февралдаги “Мактабгача тарбия болалар муассасалари ва мактаб-интернатлардаги болалар таъминотига ҳақ тўлаш тартиби тўғрисида”ги Низом ўз кучини йўқотган деб топилди.\nЯнги тартибга кўра\nЯнги Низомда назарда тутилишича, мактабгача таълим муассасалари ва мактаб-интернатлардаги болалар таъминоти учун тўлов ҳар ойнинг 15 санасидан кечиктирмасдан тўланади. Аввалги таҳрирда эса бу ойнинг 10 санасига қадар қилиб белгиланган эди. Шунингдек, ойнинг 15-санасидан кейин келган болалар таъминоти учун тўлов бола келган кундан бошлаб 3 кун ичида ойнинг қолган кунларига мутаносиб равишда тўланади.\nТўлов вақтида тўланмаса-чи?\nИлгаригидек, тўловнинг белгиланган муддат ўтгандан сўнг ҳам кейинги 2 ҳафта мобайнида узрли сабабларсиз тўланмаслиги боланинг мактабгача таълим муассасасига қатнашини тўхтатиш учун асос бўлади. Мақоланинг тўлиқ талқинини “Даракчи” газетасининг 38-сонида ўқишингиз мумкин.


Назарбоев Каримовга сим қоқди\n24 ноябр 2020, Тошкент вақти: 23:04\nЎзбекистон президенти Ислом Каримов телефон орқали қозоғистонлик ҳамкасби Нурсултон Назарбоев билан суҳбатлашди.\nҚозоғистон президенти матбуот хизмати тарқатган хабарга кўра, суҳбат чоғида президентлар ўзаро муносабатлар истиқболи, савдо-сотиқ ва иқтисодий алоқалар ривожига оид масалаларни муҳокама қилганлар.\nСуҳбатда, шунингдек, алоҳида эътибор чегараолди ҳудудларида савдони ривожлантириш, жумладан, Ўзбекистондан мева ва сабзовотларни Қозоғистонга экспорт қилиш масаласига қаратилган.\nБундан ташқари президентларнинг сув ва энергетика муаммолари ҳамда минтақавий ҳамкорликка оид масалаларни тилга олгани айтилмоқда.\nҚозоғистон президенти матбуот хизматининг билдиришича, президентлар жорий йилнинг апрел ойида Орол денгизини қутқариш мавзуида Олмаота шаҳрида ўтказилажак халқаро анжуман доирасида учрашишга келишиб олганлар.


04 июл 2020, Тошкент вақти: 16:21\nИспаниялик таниқли юлдуз Энрике Иглесиас.\nЭнрике Иглесиас концертига билетлар Ёшлар Иттифоқи тарафидан фаол ва иқтидорли ёшларга ва болалар уйи тарбияланувчиларига бепул тарқатилиши айтилганди.\nЛекин, бепул билетлар чайқовчи ва ўртакашлар қўлига ўтиб, 5 миллион сўмгача сотилди.\nОзодлик мобил мухбири олибсотарлар балкондаги жой учун билетни 1 миллион сўмдан,залдаги жойлар учун билетларни 5 миллион сўмгача нархда сотилганини кўрганини айтди.\n- Концерт куни сарой атрофи билет чайқовчиларига тўлиб кетди. Улар орасида ўзларига берилган билетларни пул ишлаб олиш учун сотаётган ўша қўштирноқ ичидаги иқтидорли ёшлар ҳам бор эди, - деб хабар берди Озодлик мобил мухбири.\nИспаниялик хонанда Энрике Иглесиаснинг 28 декабрь куни Тошкентдаги “Истиқлол” санъат саройида бўлган концертига бепул чипталар чайқовчи ва ўртакашлар қўлига ўтиб, 5 миллион сўмгача сотилгани учун Ёшлар Иттифоқи танқидга учради.\nFacebook тармоғининг Абдураҳим Абдуғаффороқ исмли фойдаланувчиси: "Энрике Иглесиас концертига билет сотилмайди, фақат танланганлар киради, дейишганди. Танланганлар Ёшлар иттифоқими? Унда чайқовчиларга билетларни ким берибди? Шу уюшган ёшларми? Миллат келажаги шу олиб-сотарларга қолдими?", - деб фикр билдирди.\nЁшлар Иттифоқи раисининг ўринбосари Камолиддин Бекназаров Озодлик билан суҳбатда бепул тарқатилган билетлар чайқовчилар қўлига ўтиб кетганидан хабари йўқ эканини айтди.\nБекназаров Иглесиас концерти учун билетларни фақат Ёшлар Иттифоқи тарқатмаганини ҳам қўшимча қилди.\n- Бизни тарқатган билетлар юз фоиз қўлма-қўл сотилмаган, чунки биз билетларни сардорларга, қуйи ташкилот етакчиларига бериб, қўл қўйдириб, қўлига топширганмиз. Чайқовчилик бўлган бўлса бошқа ташкилотларга ҳам билетлар бўлиб берилганку, биз уни ўндан бирини тарқатганмиз, - деди Бекназаров.\nКонцерт чипталари олийгоҳларнинг аълочи талабаларига, фаол ёшларга, болалар уйи тарбияланувчилари ва ногиронларга Ўзбекистон Маданият вазирлиги ва Ёшлар Иттифоқи ҳамда Меҳрибонлик уйлари томонидан тарқатилиши айтилганди.\nЭнрике Иглесиас - Алишер Усмонов ушбу ойда Ўзбекистонга олиб келган хориж юлдузларининг учинчиси бўлди.\nУсмонов британиялик қўшиқчи Робби Уилямс ва испаниялик тенор Хосе Каррерасни ҳам Тошкентдаги концертини ташкиллаштиргани ҳабар қилинди.\nМаҳаллий нашрлар томонидан "уч хориж юлдузининг концертлари Усмоновнинг ўзбекистонликларга янги йил туҳфаси", дея тақдим қилинди.\nРобби Уилямс концерти ўзбекистонлик томошабинлар орасида кенг баҳс-мунозарага сабаб бўлди: Биринчидан, концертга билетлар 1 ярим миллион сўмдан 2 миллион сўмгача нархда сотилгани ва иккинчидан, концерт пайти қўшиқчининг томошабинларга орқасини кўрсатгани ижтимоий тармоқларнинг асосий мавзусига айланди.\nЭслатиб ўтамиз, Ўзбекистон президенти Шавкат Мирзиёев ва Алишер Усмановни қариндошлик ришталари ўзаро боғлаб туради. Диёра Усмонова – Мирзиёевнинг рафиқаси жияни бўлиб, Алишер Усмоновнинг жияни, 2013 йилда Тошкентдаги ЙҲҲда ҳалок бўлган Бобурнинг бевасидир.\nБундан аввал Алишер Усмонов Ўзбекистон президентига ўз учоғини фойдаланишга берганди.\n"Ўзбекистон ҳаво йўллари" ширкати россиялик миллиардер Алишер Усмоновнинг Airbus 340 M-IABU учоғи Ўзбекистон президентининг расмий учоғи сифатида узоқ масофага мўлжалланган рейсларда фойдаланиш мақсадида вақтинча ижарага олинганини маълум қилганди.


Лидокаин – medu.uz – Дорилар ҳақида маълумотлар ўзбек тилида\nТаъсир этувчи модда (ХПН): Лидокаин гидрохлориди.\nфаол модда: лидокаин гидрохлориди (сувсиз моддага қайта хисоблаганда) – 20 г.\nёрдамчи моддалар: натрий хлориди – 6,0 г, инъекция учун сув 1 литргача.\nФармакотерапевтик гурухи: Махаллий оғриқсизлантирувчи восита.\nМаҳаллий оғриқсизлантирувчи таъсир кўрсатади, нейронларнинг мембраналарини натрий ионлари учун ўтказувчанлигини пасайтириб, уларни барқарорлаштиради, нерв импульсларини генерацияси ва ўтказилишига тўсқинлик қилади.\nЛидокаинниг анестезияловчи таъсири прокаинга нисбатан 2-6 марта кучлироқ (тезроқ ва давомлироқ – 75 минутгача, эпинефрин қўшилганидан кейин эса – 2 соатдан кўпроқ таъсир қилади). Маҳаллий қўлланганида қон томирларини кенгайтиради, тўқималарга маҳаллий таъсирловчи самара кўрсатмайди.\nАнтиаритмик (Ib синфи) хусусиятларга эга. Ҳужайра мембраналарини барқарорлаштиради, натрий каналларини блоклайди, калий ионлари учун мембраналарнинг ўтказувчанлигини оширади. Юрак бўлмачаларининг электрофизиологик ҳолатига деярли таъсир қилмасдан, юрак қоринчаларда реполяризацияни қисқартиради, Пуркинье толаларида деполяризациянинг IV фазасини сусайтиради (айниқса ишемияга учраган миокардда), уларнинг автоматизми ва харакат потенциалининг давомийлигини камайтириб, потенциалларнинг минимал фарқини оширади, бунда кардиомиоцитлар муддатидан олдинга рағбатлантиришга реакция қилади.\nТерапевтик дозаларда Пуркинье толаларида ва юрак қоринчаларининг қисқарувчи миокард билан бирикиш жойларида ўтказувчанликни яхшилайди, шу билан «такрорий кириш» (re-entery) феномени шакилланиш ҳолатларини, айниқса юрак мушагининг ишемик шикастланиши шароитларида, масалан, миокард инфарктида, бартараф этилишига ёрдам беради. Таъсир потенциалининг давомийлиги ва рефрактер даврининг самарадорлигини қисқартиради.\nМиокарднинг ўтказувчанлиги ва қисқарувчанлигига деярли таъсир қилмайди (ўтказувчанликни сусайиши фақат катта, токсик дозаларга яқин дозалар буюрилганида аниқланади) – электрокардиограммада (ЭКГ) P-Q, Q-T интервалларининг узунлиги ва QRS комплексининг кенглиги ўзгармайди. Манфий инотроп самараси ҳам кучсиз ифодаланган бўлиб, фақат препаратнинг катта дозалари тез юборилганидагина номоён бўлади.\nПарентерал юборилганида сўрилиш даражаси юборилган жойи ва дозасига боғлиқ. ТСmax – 3-5 минут. Плазма оқсиллари билан боғланиши – 50-60%. Тез тақсимланади (тақсимланишининг Т1/2 фазаси 6-9 мин), олдин қон билан яхши таъминланадиган тўқималарга (юрак, ўпкалар, мия, жигар, талоқ), ёғ ва мушак тўқимасига киради. Гематоэнцефалик тўсиқ, йўлдош тўсиғи орқали ва кўкрак сутига (она плазмасидаги концентрациясининг 40%) киради.\nЖигарда (90-95% га) цитохром Р450 иштирокида метаболизмга учраб, аминогуруҳини дезалкилланиши ва амид боғини узилиши йўли билан фаол метаболитлари (моноэтилглицинксилидин ва глицинксилидин) ҳосил бўлади, уларнинг Т1/2 мувофиқ 2 соат ва 10 соатни ташкил қилади. Жигар касалликларида метаболизмининг жадаллиги пасаяди ва нормал кўрсаткичининг 50% дан 10% гачасини ташкил қилади.\nВена ичига болюсли юборилганидан кейин Т1/2 – 1,5-2 соат; янги туғилган чақалоқларда – 3 соатни ташкил қилади. Лидокаинни давомли 24-48 соат давомидаги инфузиясида Т1/2 аҳамиятли ошади (3 соатгача).\nЖигар фаолияти бузилганида Т1/2 2 марта ва кўпроққа ошади. Доимий инфузияда (бошланғич тўйиниш дозани юборишсиз) терапевтик самарали концентрациясига (2-6 мкг/мл) 5-9 соатдан кейин эришилади.\nСафро билан ва буйраклар орқали чиқарилади (10% гачаси ўзгармаган холда). Сурункали буйрак етишмовчилигида метаболитларининг кумуляцияси мумкин. Сийдикнинг кислотали муҳитини ошиши лидокаинни чиқарилишини ошишига ёрдам беради.\n– ўтказувчи (шу жумладан ретробульбар, парабульбар анестезия) анестезия;\n– маҳаллий инфильтрацион анестезия (шу жумладан субконъюнктивал);\n– спинал анестезия;\n– эпидурал анестезия;\n– офтальмологиядаги терминал анестезия;\n– юрак қоринчалари тахикардиясини барқарор, шу жумладан миокард инфаркти ва кардиохирургик аралашувлардаги пароксизмларини бартараф қилиш;\n– ўткир коронар синдромидаги юрак қоринчаларининг такрорий фибрилляциясини ва қоринчалар тахикардиясининг такрорий пароксизмларини олдини олиш (одатда 12-24 соат давомида);\n– гликозидли интоксикация билан боғлиқ юрак қоринчалари аритмияларида қўлланади.\nЎта юқори сезувчанлик (шу жумладан бошқа амидли маҳаллий анестезияловчи дори воситаларига); инъекция мўлжалланган жойнинг инфекцияланиши; синус тугунининг кучсизлиги синдроми; III даражали атриовентрикуляр блокада (қоринчаларни рағбатлантириш учун зонд киритилган холлардан ташқари); синоаурикуляр блокада; Вольф-Паркинсон-Уайт синдроми; кардиоген шок, қоринча ички ўтказувчанликнинг бузилишлари.\nАгарда Сизда юқорида санаб ўтилган касалликлардан биронтаси бўлса, препаратни қабул қилишдан олдин албатта шифокор билан маслаҳатлашинг.\nЭхтиёткорлик билан: II-III даражали юрак етишмовчилиги, оғир жигар ва/ёки буйрак етишмовчилиги, гиповолемия, атриовентрикуляр блокада, синусли брадикардия, артериал гипотензия, оғир миастения, тутқаноқсимон тиришишлар (шу жумладан анамнездаги), ҳомиладорлик, лактация даври.\nАгар Сизда юқорида санаб ўтилган касалликлардан/ҳолатлардан биронтаси бўлса, препаратни қабул қилишдан олдин албатта шифокор билан маслаҳатлашинг.\nШунингдек анестезиянинг у ёки бу турини ўтказишга умумий қарши кўрсатмаларни ҳам ҳисобга олиш керак.\nИнфильтрацион анестезия учун: тери ичига, тери остига, мушак ичига юборилади. Лидокаиннинг 5 мг/мл эритмаси қўлланади (максимал доза 400 мг).\nПериферик нервлар ва нерв чигилларини блокадаси учун: 10-20 мл 10 мг/мл эритма ёки 5-10 мл 20 мг/мл эритма (кўпи билан 400 мг) периневрал юборилади.\nЎтказувчи анестезия учун: периневрал 10 мг/мл ва 20 мг/мл эритмалар (кўпи билан 400 мг) қўлланади.\nЭпидурал анестезия учун: эпидурал, 10 мг/мл ва 20 мг/мл эритмалар (кўпи билан 300 мг) қўлланади.\nСпинал анестезия учун: субарохноидал, 3-4 мл 20 мг/мл эритма (60-80 мг) қўлланади.\nПарабульбар анестезия учун: 1,0-2,0 мл 20 мг/мл эритма парабульбар юборилади.\nРетробульбар анестезия учун: 3,0-4,0 мл 20 мг/мл эритма ретробульбар юборилади.\nМаҳаллий инфильтрацион анестезия учун (субконъюнктивал): конъюнктива 0,5-1,0 мл 20 мг/мл эритма юборилади.\nОфтальмологиядаги терминал анестезия: 20 мг/мл эритма конъюнктива бўшлиғига 2 томчидан 2-3 марта, 30-60 секунд интервал билан бевосита жарроҳлик аралашуви ёки текшириш олдидан томизилади.\nЛидокаиннинг таъсирини узайтириш учун ex tempore 0,1% ли эпинефриннинг (адреналиннинг) эритмасини қўшиш мумкин (5-10 мл лидокаин эритмасига 1 томчидан, лекин эритманинг хамма хажмига 5 томчидан кўп эмас).\nКекса пациентларда ва жигар касалликлари (цирроз, гепатит) ёки жигарда қон оқимининг пасайиши (сурункали юрак етишмовчилиги) бўлган беморларда лидокаиннинг дозасини 40-50% га пасайтириш тавсия қилинади.\nАнтиаритмик восита сифатида: вена ичига, 25 мл 100 мг/мл эритмани 100 мл физиологик эритмада лидокаиннинг 20 мг/мл концентрациясигача суюлтириш керак. Бу суюлтирилган эритма юклама дозани юбориш учун ишлатилади. Юбориш дархол 1-4 мг/мин тезликдаги доимий инфузияни улаш билан, 1-1,5 мг/кг юклама дозани юборишдан бошланади (2-4 минут давомида 25-50 мг/мин тезлик билан). Тез тақсимланиши оқибатида (ярим чиқарилиш даври тахминан 8 минут), биринчи доза юборилганидан кейин 10-20 минут ўтгач, қон плазмасида препартнинг концентрациясини пасайиши кузатилади, бу 8-10 минутлик интервал билан 1/2-1/3 юклама дозага тенг дозада такрорий болюсли юборишни (доимий инфузия фонида) талаб қилиши мумкин.\nМаксимал доза 1 соатда – 300 мг, суткада – 2000 мг.\nВена ичига инфузия одатда 12-24 соат давомида доимий электрокардиограммани мониторлаш билан ўтказилади, шундан кейин пациентда антиаритмик даволашни ўзгартиришнинг заруратини баҳолаш учун инфузия тўхтатилади. Препаратнинг чиқарилиш тезлиги юрак етишмовчилигида ва жигар фаолиятини бузилишида (цирроз, гепатит) ва кекса пациентларда пасайган бўлиб, бу дозани ва препаратни юбориш тезлигини 25-50% га пасайтиришни талаб этади.\nСурункали буйрак етишмовчилигида дозани тўғрилаш талаб қилинмайди.\nНерв тизими ва сезги аъзолари томонидан: бош айланиши, бош оғриғи, ҳолсизлик, харакат безовталиги, нистагм, ҳушдан кетиш, уйқучанлик, кўриш ва эшитишни бузилишлари, тремор, тризм, тиришишлар (гиперкапния ва ацидоз фонида уларнинг ривожланишини хавфи ошади), нафас мушакларининг фалажи, нафасни тўхташи, моторли ва сезгили блок, респиратор фалаж (кўпроқ субарохноидал анестезияда ривожланади).\nЮрак-томир тизими томонидан: артериал босимни ошиши ёки пасайиши, брадикардия, аритмия, тахикардия – вазоконстриктор билан юборилганида, периферик вазодилатация, коллапс, кўкрак қафасида оғриқ.\nАллергик реакциялар: тери тошмаси, эшакеми (тери ва шиллиқ қаватларида), терини қичишиши, ангионевротик шиш, анафилактик шок.\nМеъда-ичак йўллари аъзолари томонидан: кўнгил айниши, қусиш, ихтиёрсиз ични келиши.\nҚон томонидан: метгемоглобинемия.\nМаҳаллий реакциялар: спинал анестезияда – орқада оғриқ, эпидурал анестезияда – тасодифан субарохноидал бўшлиққа тушиши.\nБошқалар: турғун анестезия, хатто нафасни тўхташигача бўлган нафасни сусайиши, гипотермия.\nУ ёки бу нохуш ножўя реакция пайдо бўлганида иложи борича тезроқ шифокорга мурожаат қилинг.\nАгарда йўриқномада кўрсатилган ҳар қандай ножўя самаралари ёмонлашса, ёки Сиз йўриқномада кўрсатилмаган ҳар қандай бошқа ножўя самараларини сезсангиз, бу хақида шифокорга хабар беринг.\nВазоконстрикторлар (эпинефрин, метоксамин, фенилэфрин) препаратнинг махаллий анестезияловчи таъсирини узайтиради.\nЦиметидин лидокаиннинг буйрак клиренсини пасайтиради (микросомал оксидланишнинг ингибирланиши оқибатида метаболизмини пасайтиради) ва токсик самараларини ривожланиш хавфини оширади.\nАнтимиастеник дори воситаларининг самарасини пасайтиради.\nМаҳаллий анестетик инъекция қилинган жойга оғир металларни сақловчи дезинфекцияловчи эритмалар билан ишлов берилганида, оғриқлилик ва шиш кўринишидаги маҳаллий реакцияни ривожланиш хавфи ошади.\nСпинал ва эпидурал анестезия учун маҳаллий оғриқсизлантирувчи дори воситалари гуанадрел, гуанетдин, мекамиламин, триметофан камзилати билан ишлатилганида, яққол гипотензия ва брадикардиянинг хавфи ошади.\nБета-адреноблокаторлар лидокаиннинг метаболизмини секинлаштириб (жигарда қон оқими катталигини пасайтириб), унинг токсиклигини оширади.\nЮрак гликозидлари кардиотоник самарасини сусайтирадилар.\nМиорелаксацияловчи дори воситаларининг самарасини кучайтиради ва узайтиради.\nЛидокаин ухлатувчи ва седатив дори воситалари билан бир вақтда буюрилганида, марказий нерв тизимига уларнинг сусайтирувчи таъсири кучайиши мумкин.\nНаркотик анальгетиклар билан бирга қўлланганида аддитив самара ривожланади, бу эпидурал анестезияни ўтказишда ишлатилади, лекин нафасни сусайиши кучаяди.\nМоноаминооксидаза ингибиторлари (фуразолидон, прокарбазин, селегилин) билан қўллаш артериал босимни пасайиш хавфини оширади.\nАнтикоагулянтлар (шу жумладан ардепарин натрий, далтепарин натрий, данапароид натрий, эноксапарин натрий, гепарин натрий, варфарин ва бошқ.) қон кетишлари хавфини оширади.\nҚон томирларига бой аъзоларда маҳаллий анестезия ўтказишда алоҳида эҳтиёткорликка риоя қилиш керак; юбориш вақтида томир ичига инъекция қилишдан сақланиш керак. Васкуляризацияланган (қон томирларга бой) тўқималарга юборишда аспирацион синама ўтказиш тавсия қилинади. Лидокаин ёрдамида субарохноидал анестезия ўтказишни режалаштиришгача, камида 10 кун олдин моноаминооксидаза (МАО) ингибиторларини бекор қилиш керак.\nДаволаниш даврида транспорт воситаларини бошқариш ва диққатни юқори жамлашни ва психомотор реакциялар тезлигини талаб қилувчи бошқа потенциал хавфли фаолият турлари билан шуғилланишда эҳтиёткорликка риоя қилиш керак.\nПрепарат болалар олаолмайдиган жойда сақлансин яроқлилик муддати ўтгач ишлатилмасин.\nСимптомлари: интоксикациянинг биринчи белгилари – бош айланиши, кўнгил айниши, қусиш, эйфория, астения, АБ ни пасайиши, уйқучанлик, бош оғриғи, парастезиялар, дезориентация, кўришни бузилиши, тиришишлар, кома; сўнгра – скелет мушакларининг тонико-клоник тиришишларига ўтиш билан юзнинг мимик мушакларини тиришишлари, психомотор қўзғалаш, брадикардия, коллапс, асистолия; янги туғилган чақалоқларда (туғуруқларда қўлланганида) – брадикардия, хатто нафасни тўхтагунича нафас марказини сусайиши.\nДаволаш: интоксикациянинг биринчи белгилари пайдо бўлганида юбориш тўхтатилади, пациент горизонтал холатга келтирилади; кислороднинг ингаляцияси буюрилади. Тиришишларда 10 мг диазепам вена ичига юборилади. Брадикардияда – м-холиноблокаторлар (атропин), вазоконстрикторлар (норэпинефрин, фенилэфрин). Диализ самарасиз.\nИнъекция учун эритма 2% 2 мл дан ампулаларда.\n5 ампуладан поливинилхлорид пленка қобиқли контур уяли ўрамларга жойланади.\nОлдингисиЛидокаин кўз томчилари29.03.2018\nЛидокаин маҳаллий қўллаш учун спрей29.03.2018Кейингиси


Сурхондарё вилоятининг Олтинсой туманида ИИБ ходимлари калтакланди. Бу ҳақда ИИВ хабар қилмоқда.\nМаълум бўлишича, шуй йил 14 феврал санасида тумандаги “Ҳалқобод” маҳалла ҳудудида фермер хўжаликларидан бирининг ерига ноқонуний қуриб олинган уй-жойларни ўрганиб, ерни хўжаликка қайтариш мақсадида ишчи гуруҳ вакиллари аҳоли билан мулоқот қилиш учун келган. Шунда маҳаллий аҳоли қўлларига таёқ, болта, тошлар, бел курак ва бошқа буюмларни олиб ,ишчи гуруҳ вакаллирига тажовуз қилган.\nШундан сўнг вазиятни юмшатиш мақсадида воқеа жойига ИИБ ходимлари чақирилган. Улар соат 16:00 ларда етиб келган ва аҳолидан тарқалишни сўраган. Лекин фуқаролар И.Мухаммадиев, Д.Мухаммадиев, Ф.Нуров, А.Тошов, С.Мухаммадиев ва А.Сафаровлар ИИБ ходимларига қаришилик кўрсатиб, қўлларидаги буюмлар билан калтаклаган. Кейинроқ кўрилган чоралар натижасида вазият барқарорлаштирилган.\nКелишмовчилик натижасида ИИБ ходими сафдор Ш.Мустофоқулов ва профилактика инспектори ёрдамчиси А.Жабборовлар турли тан жароҳатлари олишган.\nҲозирда ушбу ҳолат юзасидан туман прокуратураси томонидан терговга қадар текширув ҳаракатлари олиб борилмоқда.\nТошкентда ЙПХ ходими пора билан қўлга олинди\nСурхондарёдаги чегара постида божхона ходими аёл томонидан калтакланди. Прокуратура жиноят иши қўзғади\nСурхондарёда профилактика инспектори ва унга ёрдамчи посбон юк машина ҳайдовчисини калтаклади... (ми?)\nМаксад 15 феврал 2020 20:06\nТАРМОКДА ТАРКАЛГАН ВИДЕОДА БОШКАЧА-КУ АКСИНЧА ИИБ ХОДИМЛАРИ МАХАЛЛИЙ АХОЛИНИ ЖУМЛАДАН АЕЛЛАР ВА КАРИ ЧОЛЛАРНИ СУЛРАБ ХАЙДАШЯПТИ-КУ КАЙ БИРИГА ИШОНИШ КЕРАК\nАкобир 15 феврал 2020 21:06\nХурматли журналист. Юзингдаги маскангни ечиб тугри макола ёзсанг буларди. Ушбу жанжални видеосини курдингми. Нега хамма видеони жойлаштирасану сайтингга лекин буни жойлаштирмадинг. Аслида ИИБ ходимлари уришяптику халкни. Видеони курдингми. Ёки сенам продажни журналистмисан??? Куркоклар. Ташбака учадими деса, "Ха хужайин учади" деб юривурларинг. Шунинг учун ривожланиш булмайди Узбекистонда. Санга ухшаган ясама журналистлардан. Ёки пул беришдими?\nШароб 16 феврал 2020 09:10\nМАНА ҚАЕРДАН СОТҚИНЛАРНИ БИЛСА БЎЛАДИ!!!\nSamandar Doshchanov 16 феврал 2020 22:22\nНега уша пайтда қонуний қилиб берган Хоким жавоб бермайди оддий фуқаро уз бошимча уй қурмайди\nАбдувахоб 16 феврал 2020 23:53\nКонуний чора куриш керак !\nDED 17 феврал 2020 13:03\nХокимят билан кадастрни ишини эплолмаслиги натижаси\nИсмингизxxxx 18 феврал 2020 18:32\nУлар хам Узбекистон фукороси солик тулавчи


Самарқандда сохта ўт ўчирувчилар аниқланди, улар ташкилотлардан пул талаб қилган\nСамарқанд вилояти Пайариқ туманида икки нафар шахс ўзини туман ФВБ ёнғин хавфсизлиги бўлими ходими деб таништириб, айрим корхоналар раҳбаридан пул талаб қилган. Бу ҳақда Kun.uz'га вилоят Фавқулодда вазиятлар бошқармаси ахборот хизмати хабар берди.\nБошқарма маълумотига кўра, икки нафар шахс тумандаги 9-умумтаълим мактабига бориб, қозонхонани текширган ва мактаб директоридан 200 минг сўм пул сўраган. Ўзини «пожарний»дан деб таништирган бу шахслар лейтенант ва сержант даражаларини англатувчи сохта пагон тақилган кийимда бўлган.\nПайариқ туман фавқулодда вазиятлар бўлими вакилининг маълум қилишича, тумандаги 8-мактаб директори ҳам бўлимга мурожаат қилиб, ташкилотига «МЧС» ходимлари келиб 300 минг сўм пул талаб қилганини айтган. Туман ФВБ ходимлари воқеа жойига борганида, сохта ўт ўчирувчилар кетиб қолган. Аммо орадан бир неча соат ўтиб, Тараққиёт маҳалласидаги 28-МТМ ҳудудида яна махсус формадаги шахслар кўриниш берган.\nУлар ўзларини «Жасорат» ёнғинга қарши кураш жамияти назоратчиси деб таништирган. Бу шахслар тақдим этган гувоҳномада корхонадаги лавозими инспектор деб кўрсатилган.\nКорхона раҳбарлари эса худди шу шахслар ўзларини ФВБ ёнғин хавфсизлиги бўлими вакиллари деб таништирганини маълум қилган. Бу шахслар ҳатто далолатнома тўлдирган. Ҳолат юзасидан туман ФВБ вакиллари томонидан тегишли ташкилотларга тақдим этиш учун керакли далиллар тўпланаётгани маълум қилинди.\nСамарқанд вилоят фавқулодда вазиятлар бошқармаси масъуллари кейинги вақтларда ўзини ФВБ ходими деб таништирган, ташкилотлар ҳамда фуқароларнинг хонадонларига бориб «текшириш» ўтказаётган шахслар ҳақида маълумотлар келиб тушаётганини маълум қилди.


+ 998 95 145 11 99\nБИЗ БИЛАН ХАМКОРЛИК УЧУН 5 ТА САБАБ\nПрофессионал мутахассислар. Бизнинг командада ўз ишининг профессионаллари бўлган маркетолог, бизнес консультант, график дизайнер ва интерфейс дизайнерлар ишлашади ва улар\nҳар бир элемент ўз жойида бўлишини таъминлайди.\nИшларни ўз муддатида топширамиз. Ҳар бир буюртма бўйича индивидуал проект-менежер бириктирилган бўлиб ишлар ўз вақтида бажарилишини таминлаб боради.\nНарх = Сифат. Бизнинг хизматлардан келадиган фойда унга кетган харажатлардан бир неча баробар устун бўлади.\nҲар бир мижозга индивидуал ёндошув буюртманинг максимал даражада самарали ва оптимал бўлишини таъминлаб беради.\nҚулай тўлов усуллари. Ўзингизга қулай бўлган исталган тўлов усулини танлашингиз мумкин: пул кўчириш, нақд, «Сlick» ёки «Payme».\nХизматларингиз нархи қанча?\n- Бу сиз қайси хизмат турини ва такифимизни танлаганингизга қараб ҳар хил. Аниқ бир хизмат тури нархини билиш учун сайтимизда форма орқали савол йўллашингиз мумкин.\nСотувчи сайт яратишга неча кун вақт кетади?\n- Буюртма мурраккаблигига қараб, 1 ҳафтдан 1 ойгача вақт кетиши мумкин.\nСотувчи сайт буюртма бериш учун нима қилишим керак?\n- Бизга қўнғироқ қилишингиз ёки офисимизга келишингиз мумкин. Сайт орқали формани тўлдириб буюртма беришингиз ҳам мумкин.Бунда бизнинг мутахассислар сиз билан боғланиб маълумот беришади.\nХизматларингиз самара беришига кафолат борми?\n- Бизнинг ҳар бир хизматимиз сизнинг бизнесингизни ривожлантиршга қаратилган. Биз хизматларимиз сифатига кафолат барамиз.\nҚандай тўлов турлари билан ишлайсиз?\n- Тўловларни ўзингизга қулай бўлган исталган усулда амалга оширишингиз мумкин - нақд, пул ўтказиш, «Сlick» ёки «Payme» орқали.\nМаркетинг кит нимага керак?\n- Сотувлвр амалга оширилишини тезлаштириш учун, профессионал ёндашувга урғу бериш учун, компаниянгизга бўлган ишончни ошириш ва сотувлар ҳажмини кўпайтириш учун.\nDOSSO DOSSI IN UZBEKISTAN бутики раҳбари\nУшбу фирманинг дизайнерлик хизматларидан фойдаланганман.! Фирма хизматлари ҳар томонлама афзал ғ сифатли ва нархлар ҳам жуда чўнтакбоп. Ижодий гуруҳ ўз соҳасининг етук мутахассислари, дизайнерлик бўйича\nбилим ва тажрибага эга. Шу сабабли чиройли ва ҳар қандай мижозни ўзига жалб қиладиган, ўз услубига эга бўлган реклама такифларини бера оладилар. Ушбу фирма билан ҳамкорлик қилганимдан миннатдорман!\nБарча тадбиркор дўстларимга ушбу хизматлардан фойдаланишни маслаҳат бераман!\n"ProsenseMedia билан ҳамкорликдан хурсандман!"\nVITO OPTIKA раҳбари\n"Профессионал даражада бажаришди"\nМен веб сайтҳамда бир қанча реклама материаллари буюртма берган эдим. Буюртмани жуда сифатли ҳамда профессионал даражада бажаришди. Муддат озроқ узайганига қарамасдан қилинган ишлар мени жуда хурсанд қилди. ProsenseMedia ишчи жамоаси ўз ишининг усталари, ҳаммага тавсия қиламан.\n"GETCLUB" Ўқув маркази раҳбари\n"Кутганимдан хам яхшироқ чиқди... "\nСайт кутганимдан кўра креатив ва зўр чиққан. Тўғриси ишни устаси қилгани яхшида барибир. Ҳамма хатоларни ўзлари тўғрилаб тайёр ҳолга келтиришди. Бошқа жойга буюртма берсангиз ишни топширгунларича қайғуриб юришингизга тўғри келади. "ProsenseMedia"га ишни топшириб бемалол кофе ичиб дам олишингиз мумкин.\nСайтга буюртма беринг - логотип совға!\nБЕПУЛ 500 000 сум\nСотувчи сайт нимага керак?\n• Сотувлар хажмини кўпайтиради\n• Қўнғироқ ва мурожатлар сонини оширади\n• Мижозларнинг ишончини оширади ва\nқарор қабул қилишига таъсир қилади.\nНега айнан роликлар?\n• Қабул қилиш осонлиги ҳисобига мижозлар\n• Контент тез тарқалади. («вирус реклама»\nРеклама роликлари яратиш\nКорпоратив стил нима беради?:\n• Рақобатчилардан ажратиб туради\n• Бизнесингизни ўзига хослигига урғу беради\n• Профессионал имиж яратади\nва таниқлиликни оширади.\nFacebook ва Instagramда\nИжтимоий тармоқларда релама :\n• Бозорнинг керакли сегментида рекламани\n• Кўпчилик одамни қамраб олади\n• Янги сегментга кириб боришни осонлаштиради\nМаркетинг кит яратиш\nХизматларингизни маркетинг кит\nкўринишида қадоқлаш нима беради?\n• Компаниянгиз таклиф ва хизматларини\nтез етказиб беришни таъминлайди.\n• Сотув жараёнини тезлаштиради.\n• Профессионал ёндашувни кўрсатиб беради, ишончни оширади, сотув хажмини оширади.\nБу шунчаки расм ёки визуал ахборот эмас балки рекламадаги анча самарали воситадир. Махсулот ёки хизмат ҳақидаги фото мижоз онгига жойлашади ва уни\nсотиб олишга бўлган хохишини пайдо қилади.\n"PROSENSE MEDIA" - Реклама ва маркетинг бўйича комплекс хизмат кўрсатувчи тез ривожланиб бораётган корхона. Бизнинг корхонада фаолият кўрсатувчи профессионал маркетолог, ,бизнес консультант, дизайнер, копирайтер ва дастурчилар сизнинг буюртмаларингизни аъло даражада ва ўз вақтида бажаришга\nЁзги акцияда иштирок этинг! исталган хизматга 10%\nчегирма билан буюртма беринг.Иштирок этиш учун формани тўлдиринг.


Эрон ва Латвиядан олиб келинган фуқаролар Намангандаги сиҳатгоҳга жойлаштирилди | Qalampir.uz\nЭрон ва Латвиядан олиб келинган фуқаролар Намангандаги сиҳатгоҳга жойлаштирилди\nЖамият\t17 Март 19:04 4339\nЭрон ва Латвиядан олиб келинган Ўзбекистон фуқаролари Намангандаги сиҳатгоҳга карантинга жойлаштирилди. Бу ҳақда Соғлиқни сақлаш вазирлиги хабар бермоқда.\nНаманган халқаро аэропортига қўнган иккита рейсда Латвия ва Эрон давлатларидан фуқаролар олиб келинди. Тегишли дизенфекциялаш ишларидан сўнг, йўловчилар тиббий кўрикдан ўтказилиб, автобусларда 14 кунлик карантин учун махсус тайёрланган муассасаларга олиб кетилди.\nАйни пайтда улардан бир гуруҳи “Косонсой” сиҳатгоҳига жойлаштирилган. Дам олиш масканида уларнинг белгиланган муддатда истиқомат қилишлари учун зарур шароитлар муҳайё этилгани айтилмоқда.\n“Карантинга олинган ҳамюртларимизнинг саломатлиги қатъий назоратга олинган. Тегишли шифокорлар гуруҳи иш олиб бормоқда. Дори-дармон ва дизинфекциялаш воситалари заҳираси яратилган. Карантиндагилар вақтларини кўнгилли ўтказишлари учун спорт жиҳозлари мавжуд. Савдо хизмати ҳам йўлга қўйилган. Сиҳатгоҳ ошхонасида 3 маҳал иссиқ овқат бериляпти”, дейди “Косонсой” санаторийси фаолияти ва ҳолати бўйича масъул Тоҳиржон Турдиев.\nЭслатиб ўтамиз, Ўзбекистонда карантинга олинганлар айни вақтда 2100 кишини ташкил этмоқда.\n30 Март 23:35 114462\n31 Март 18:28 48680\n30 Март 14:59 48503\n31 Март 10:18 37459\n30 Март 23:17 26800